KOMMISSIONENS BESLUTNING

af 15. september 1999

om en procedure efter EF-traktatens artikel 81

(Sag IV/36.539 - British Interactive Broadcasting/Open)

(meddelt under nummer K(1999) 2935)

(Kun den engelske udgave er autentisk)

(1999/781/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 17 af 6. februar 1962, første forordning om anvendelse af bestemmelserne i traktatens artikel 85 og 86(1), senest ændret ved forordning (EF) nr. 1216/1999(2), særlig artikel 6 og 8,

under henvisning til den begæring om negativattest og den anmeldelse med henblik på fritagelse, der blev indgivet den 13. juni 1997 i henhold til artikel 2 og 4 i forordning nr. 17,

under henvisning til det resumé af begæringen og anmeldelsen, der er offentliggjort i henhold til artikel 19, stk. 3, i forordning nr. 17(3),

efter høring af Det Rådgivende Udvalg for Kartel- og Monopolspørgsmål, og

ud fra følgende betragtninger:

I. SAGSFREMSTILLING

A. INDLEDNING

(1) Den 13. juni 1997 anmeldte parterne oprettelsen af et joint venture-selskab, British Interactive Broadcasting Ltd (BiB, nu benævnt Open) til Kommissionen og anmodede om negativattest og/eller fritagelse i henhold til forordning nr. 17. BiB's moderselskaber er BSkyB Ltd, BT Holdings Limited, Midland Bank plc og Matsushita Electric Europe Ltd.

(2) BiB skal levere en ny type tjeneste, digitale interaktive tv-tjenester, til forbrugere i Det Forenede Kongerige. Dette indebærer, at der skal etableres den nødvendige infrastruktur og de nødvendige tjenester, for at sådanne virksomheder som f.eks. banker, supermarkeder og rejsebureauer kan få mulighed for at være i direkte interaktiv kontakt med forbrugeren. Et vigtigt element i denne infrastruktur er en digital dekoder (en såkaldt "set top box"). BiB subsidierer detailsalgsprisen på digitale satellitdekodere, paraboler og "low noise blocks"(4) (LNB).

(3) Den samme infrastruktur vil blive benyttet af fjernsynsselskaber, idet den vil give dem mulighed for at integrere interaktivitet i deres tjenester: f.eks. interaktive reklamer og afstemning under quizudsendelser.

(4) BiB vil også yde visse tjenester direkte til forbrugeren, såsom e-mail, "walled garden"-Internet-adgang(5) og downloading af computerspil. Disse tjenester forventes at blive taget i brug af efteråret 1999.

B. PARTERNE

1. BT Holdings Limited

(5) BT Holdings Limited er et helejet datterselskab af British Telecommunications plc (BT). BT er godkendt som operatør af bestemte teletjenester i Det Forenede Kongerige. Det udbyder telefonlinjer til privat- og erhvervskunder, formidler lokale, mellembys og internationale samtaler (til og fra Det Forenede Kongerige) og leverer andre teletjenester samt udstyr til kundernes lokaler.

2. British Sky Broadcasting Limited

(6) British Sky Broadcasting Ltd (BSkyB) er et helejet datterselskab af British Sky Broadcasting Group plc, hvori 39,88 % af aktierne ejes af News Corporation.

(7) BSkyB er et tv-selskab, der udbyder analogt betalings-tv, som transmitteres via ASTRA-satellitterne til direkte modtagelse ("direct-to-home") og modtagelse via kabel i Det Forenede Kongerige og Irland. BSkyB opererer såvel på privatkundemarkedet som på erhverskundemarkedet. Det begyndte at sende digitalt satellittransmitteret betalings-tv den 1. oktober 1998, hvortil der bruges den digitale dekoder, parabol og low noise block, som BiB subsidierer. BSkyB udbyder også adgangsstyringstjenester ("conditional access services") og andre tekniske tjenester, der er nødvendige for betalings-tv.

3. Midland Bank plc

(8) Midland Bank plc (Midland) er et aktieselskab ("plc"), der af Bank of England har fået meddelt tilladelse til at udøve bankvirksomhed. Midland indgår i HSBC-koncernen og er et direkte datterselskab af holdingselskabet, HSBC Holdings plc Midland og de andre selskaber i HSBC-koncernen udbyder en bred vifte af finansielle tjenesteydelser og bankydelser såvel i Det Forenede Kongerige som i hele verden.

4. Matsushita Electric Europe (Headquarters) Limited

(9) Matsushita Electric Europe (Headquarters) Limited (Matsushita) er et helejet datterselskab af Matsushita Electric Industrial Co. Ltd (MEI). MEI beskæftiger sig med udformning, udvikling og fremstilling af elektriske og elektroniske produkter og dertil knyttet software og informationsteknologi til private, industri og erhvervsliv. MEI-gruppen opererer på verdensplan og har talrige produktions- og/eller handelsdatterselskaber i Det Forenede Kongerige og i andre medlemsstater.

C. DE RELEVANTE MARKEDER

(10) BiB vil hovedsagelig være aktiv på markedet for interaktive tv-tjenester og på markedet for tekniske tjenester. To af dets moderselskaber, BSkyB og BT, er til stede på markeder, der er tæt knyttet til et eller flere af disse markeder.

1. Produktmarkeder

a) Digitale interaktive tv-tjenester

(11) Følgende tjenester vil indgå i BiB's digitale interaktive tv-tjeneste: home banking, home shopping, ferie- og rejseservice, downloading af spil, online-uddannelse, underholdning og fritid, sport, motornyt, et begrænset udsnit af andres Internetsider, e-post og offentlige tjenester. BiB beskriver detailhandlere, som udbyder varer eller tjenester via dets infrastruktur som "indholdsleverandører".

(12) Efter Kommissionens opfattelse er det digitale marked for interaktive tv-tjenester et særskilt marked.

(13) I forbindelse med afgrænsningen af produktmarkederne er den vigtigste faktor evaluering af efterspørgselssubstitution. Da digitale interaktive tv-tjenester, som dem, der vil blive udbudt af BiB, i øjeblikket ikke er tilgængelige i hele Det Forenede Kongerige(6), findes der ikke tidligere data til evaluering af kundernes sandsynlige reaktion på en hypotetisk mindre, ikke-kortvarig ændring i de relative priser på BiB's tjenester og eventuelle substitutionsprodukter(7). Efterspørgselssubstitution kan også vurderes ved at sammenligne produkters eller tjenesters karakteristika med henblik på at afgøre, om de er særligt egnede til at opfylde konstante behov og kun i begrænset omfang kan ombyttes med andre produkter eller tjenester(8).

(14) Kommissionen kontaktede BiB's vigtigste potentielle kunder og de største virksomheder i industrien for at høre deres synspunkter om grænserne for det relevante marked og for at få de nødvendige faktiske oplysninger til at kunne drage en konklusion. I den sammenhæng har Kommissionen også taget hensyn til, at indholdsleverandørens vilje til at betale BiB for at være en del af dets tjeneste, og deres sandsynlige reaktion på en mindre permanent stigning i den opkrævede pris, i sidste ende vil afhænge af slutbrugernes holdning. Det er derfor den private efterspørgselssubstitution i forbindelse med digitale interaktive tv-tjenester, der er afgørende for en afgrænsning af de foregående trin i markedet for levering af digitale interaktive tv-tjenester fra tjenesteleverandører såsom BiB til indholdsleverandører.

(15) Potentielle indholdsleverandører har over for Kommissionen bekræftet, at det er bredden af pakken af tjenester, der kan lokke dem over til en digital interaktiv tv-tjenesteplatform, idet de mener, at det er tilgængeligheden af en bred vifte af tjenester, der vil tiltrække forbrugerne(9). Et sådant udvalg af tjenester vil med andre ord øge antallet af potentielle kunder til indholdsleverandørernes tjenester. Tv-grænsefladen vil også give indholdsleverandørerne adgang til et enestående massemarked for deres produkter eller tjenester, som potentielt kan nå ud til næsten 100 % af de britiske husstande.

(16) Eftersprøgselssubstitution hos slutbrugeren i forbindelse med en pakke af interaktive tjenester kan skelnes fra efterspørgselssubstitution i forbindelse med de individuelle tjenester, der indgår i pakken eller stammer fra nære alternative udbudskilder for kunderne til BiB's tjenester, såsom detailhandel eller interaktive tjenester, der er tilgængelige via personlige computere. De digitale interaktive tv-tjenester og betalings-tv-tjenester er forskellige markeder.

(17) Som forklaret i betragtning 18-23 er denne konklusion baseret på de forskellige karakteristika ved de typer varer og tjenester, der leveres, og på forbrugernes mening om deres substituerbarhed, hvilket vil sige, at kunderne ikke vil være i stand til uden videre at skifte til tilgængelige alternative produkter og/eller tjenester eller til leverandører andre steder.

Markedet er forskelligt fra detailhandel

(18) Detailtjenester repræsenterer kun en del af den typiske pakke af tjenester, der udgør digitale interaktive tv-tjenester. E-post, downloading af computerspil, begrænset Internet-adgang og informationstjenester vil også indgå i pakken. Der er fordele forbundet med multipel anvendelse i forbindelse med udbud af en sådan pakke af tjenester, idet den nødvendige infrastruktur for hver af de individuelle tjenester er den samme. BiB vil markedsføre denne pakke af tjenester og har til dette formål indgået en aftale med BSkyB. De salgsfremmende foranstaltninger for et mærke med interaktive tjenester, der er forskelligt fra de individuelle indholdsleverandørers mærke, antyder i høj grad, at BiB anser sine egne tjenester for at være forskellige fra butikkernes tjenester.

(19) De karakteristiske træk ved de detailtjenester af den type, der vil blive tilbudt af BiB og detailhandelen, er vidt forskellige . F.eks. vil det udvalg af produkter eller tjenester, der tilbydes online af detailhandlere, sandsynligvis være langt mere begrænset end det, der er tilgængeligt i butikkerne. Dette vil højst sandsynligt være tilfældet med hensyn til let fordærvelige varer, såsom levnedsmidler, eller massevarer, hvor oplagrings- og leveringsomkostningerne ville være høje. Der vil være en prisforskel mellem varer eller tjenester indkøbt i detailhandelen og via en pakke af digitale interaktive tv-tjenester, allerede på grund af leveringsomkostningerne. Med hensyn til prisen ser det ud til, at forbrugerne vil være villige til at betale et tillæg for fordelene ved home shopping(10).

(20) Det følger af ovenstående, at markedet for digitale interaktive tv-tjenester er adskilt fra markedet for traditionelt detailsalg af varer og tjenester i detailbutikker.

Skelnen mellem markeder for digitale interaktive tjenester, der er tilgængelige via tv, og dem, der er tilgængelige via pc'er

(21) Både efterspørgselssubstitutionstesten og forskellene i karakteristika for interaktive tjenester, der er tilgængelige via tv-apparater og via pc'er, fører til den konklusion, at de er særskilte produktmarkeder. En mindre permanent stigning i prisen på sådanne tjenester, der er tilgængelige via tv, vil sandsynligvis ikke blive begrænset af tilstedeværelsen af tjenester, der er tilgængelige på pc'er. Mens tv-apparater er almindeligt forekommende, har kun ca. 25 % af husstandene i Det Forenede Kongerige en pc, og under halvdelen er udstyret med et modem. Den forholdsvis høje pris på pc'er betyder endvidere, at ombytningsomkostningerne for slutbrugerne ville være høje. Parterne har selv gjort opmærksom på, at forbrugernes efterspørgsel efter tjenester, der er tilgængelige via tv, er forskellig fra efterspørgslen efter tjenester, der leveres via pc'er. De peger på forskelle i såvel indkøbspriserne på tv-apparater og pc'er og i deres anvendelseskarakteristika(11). Digitale interaktive tjenester leveret til fjernsyn kan også skelnes fra tjenester leveret til pc'er ved det forhold, at der kan integreres interaktivitet i traditionelle tv-underholdningskanaler.

(22) Denne skelnen bekræftes af reaktionen blandt visse detailhandlere(12), som har anført, at de vil sigte mod forskellige kunder, der bruger forskellige mærker tilhørende samme gruppe af virksomheder, når de leverer digitale interaktive tjenester, som er tilgængelige via tv-apparater og pc'er(13).

Markedet er adskilt fra betalings-tv

(23) Endelig er efterspørgslen efter, de karakteristiske træk ved og den påtænkte brug af betalings-tv-tjenester i høj grad forskellig fra dem, der gælder for digitale interaktive tv-tjenester, idet førstnævnte stort set er underholdningstjenester, medens sidstnævnte stort set er forretnings- eller informationstjenester(14). Aktivitetsområdet for leverandører af interaktive tv-tjenester, såsom BiB, udelukker underholdningsformer, hvor det at se programmet i sig selv er den primære form for underholdning for seeren, såsom betalings-tv-kanaler. Markedet for digitale interaktive tv-tjenester er komplementært og adskilt fra markedet for betalings-tv.

b) Betalings-tv

(24) Betalings-tv udgør et produktmarked, der er forskelligt fra markedet for fjernsyn med fri adgang, dvs. reklamefinansieret fjernsyn og fjernsyn, der helt eller delvis finansieres gennem licensbetaling(15). Mens der i forbindelse med licens- og reklamefinansieret fjernsyn kun er et erhvervsmæssigt forhold mellem programleverandøren og reklameindustrien, er der i forbindelse med betalings-tv et erhvervsmæssigt forhold mellem programleverandøren og seeren som abonnent. Konkurrencebetingelserne er derfor forskellige for de to typer fjernsyn. Mens seertallet og reklamepriserne er de vigtigste parametre i forbindelse med licens- og reklamefinansieret fjernsyn, er de centrale faktorer i forbindelse med betalings-tv programmernes udformning med henblik på at imødekomme målgruppernes interesser samt antallet af abonnementer.

(25) Kommissionen har tidligere anført, at der ikke er nogen grund til at skelne mellem markeder for analogt og digitalt betalings-tv(16). Digitalt betalings-tv er kun en videreudvikling af analogt betalings-tv og udgør derfor ikke et særskilt relevant produktmarked. Der skal endvidere tages hensyn til det forhold, at analogt udsendt betalings-tv i de nærmeste år vil blive fuldstændig fortrængt af digitalt udsendt betalings-tv.

(26) Betalings-tv er tilgængeligt for abonnenter i Det Forenede Kongerige gennem forskellige transmissionsformer: digitalt jordbaseret, satellit (analog og digital) og kabel (analog, med digitale kabeltjenester, som forventes at blive taget i brug i nærmeste fremtid). I Det Forenede Kongerige er det ikke hensigtsmæssigt at skelne mellem betalings-tv-markeder på grundlag af deres transmissionsformer. Betalings-tv-tjenester, som leveres via en transmissionsform, fungerer som en konkurrencemæssig begrænsning for deres levering via andre former. Historiske data viser, at dette er tilfældet med hensyn til betalings-tv, der leveres via satellit og kabel. Det fremgår klart af slutbrugernes adfærd, at tjenesterne anses for substitutionsprodukter. Sammensætningen af kabel- og satellitbetalings-tv-tjenester er stort set ensartet(17), ligesom prisen er det. BSkyB's indtrængningsgrad [...](18). Endvidere er BSkyB's "churn rate"(19)[...](20). Det forhold, at satellitkunder kan have købt en satellitdekoder og/eller parabol skaber således ikke en så betydningsfuld fastlåsningsvirkning, at et skifte mellem satellit- og kabeltjenester er usandsynligt. Der er heller ingen grund til at udskille et særskilt produktmarked med hensyn til digitalt jordbaseret betalings-tv.

(27) Der er derfor et enkelt betalings-tv-marked i Det Forenede Kongerige uden skelnen mellem analog og digital og heller ikke mellem transmissionsformer.

c) Markeder for masseudbud af film og sportskanaler til betalings-tv

(28) Erfaringen viser, at for at have succes som betalings-tv-operatør, er det vigtigt at medtage film- og sportskanaler som en del af tjenesten(21). BSkyB har selv identificeret "film og sport som centrale salgsfremmende faktorer"(22). Betalings-tv-operatørernes efterspørgsel efter særlige kanaler afspejler efterspørgslen blandt deres abonnenter. Betalings-tv-kanaler, der er sammensat af nylig udkomne film og direkte eksklusiv dækning af populære sports begivenheder, tiltrækker de største seertal(23). Abonnementerne på sådanne kanaler er de dyreste: mens tematiske eller generelle betalings-tv-kanaler leveres til kunderne som en del af en pakke, betales der for film- og sportskanaler på individuelt grundlag. For betalings-tv er den omstændighed, at sports- og filmprogrammer opnår meget høje seertal, af afgørende betydning, da det afspejler seernes vilje til at betale mere for sports- og filmkanaler.

(29) Prisen for erhvervelse af film- og sportskanaler er også langt højere end for andre kanaler: små permanente stigninger i de relative priser har været rentable. Hvis man tager de tal, der er mest favorable for BSkyB fra BSkyB's engrosprisliste (rate card) for levering af kanaler til kabeloperatører, koster det en kabeloperatør mindst syv gange mere at erhverve en enkelt film- eller sportskanal end den dyreste Sky-basiskanal(24). Dette viser, at engroslevering af film og sportskanaler udgør et særskilt marked(26). I forbindelse med denne sag er det ikke nødvendigt at afgøre, om der eksisterer særskilte engrosmarkeder med hensyn til film- og sportskanaler(27).

d) Tekniske tjenester for digitale interaktive tv-tjenester og betalings-tv

(30) Kommissionen har i en række beslutninger(28) defineret et produktmarked for tilrådighedsstillelse i engrosleddet af de tekniske tjenester, der er nødvendige for betalings-tv. Disse tjenester omfatter hovedsagelig tilrådighedsstillelse af dekodere, levering af adgangsstyringstjenester(29), herunder smart cards, abonnentstyringstjenester(30), og kan også omfatte tjenester angående adgang til den elektroniske programguide(31) samt skrivning af applikationer, der er kompatible med dekoderens applikationsprogramgrænseflade (API) ("application programming interface" (API))(32). Desuden forudsætter levering af digitale interaktive tv-tjenester også et system, der gør det muligt at gennemføre finansielle transaktioner under sikre forhold. Der indgår et transaktionsstyringssystem (TMS) i dette system. Det er et softwaresystem, der giver autorisation til og gennemfører finansielle transaktioner og skaber forbindelse til de forskellige indholdsleverandørers ("content providers") online-servere. TMS sender også betalingsanmodninger til "merchant acquirer". "Merchant acquiring" er den generelle behandling af kredit- og betalingskortbetalinger foretaget gennem detailhandlere og andre sælgere af varer og tjenester.

(31) Der er meget stor overlapning mellem de tekniske tjenester, der er nødvendige for betalings-tv og de tjenester, der er nødvendige for digitalt interaktivt tv, såsom tilrådighedsstillelse af dekodere eller den elektroniske programguide. For sidstnævntes vedkommende: det er nødvendigt med levering af adgangsstyringstjenester for ikke-transmitterede (dvs. online) data ("adgangskontroltjenester") og transaktionsstyringssystemer.

(32) Den viden og de teknologier, der ligger til grund for hver af de individuelle tekniske tjenester, der er nødvendige for betalings-tv og/eller digitale interaktive tv-tjenester, er forskellige på visse punkter. Der kan derfor bestå snævrere produktmarkeder(33). Det er imidlertid ikke nødvendigt at afgøre dette med hensyn til den foreliggende sag. Det relevante produktmarked er derfor markedet for de tekniske tjenester, der er nødvendige for digitale interaktive tv-tjenester og for betalings-tv(34).

e) Markedet for kundeadgangsinfrastruktur til telekommunikation og beslægtede tjenester

(33) Forbrugernes efterspørgsel efter teletjenester var tidligere næsten udelukkende en efterspørgsel efter taletelefonitjenester, om end efterspørgslen efter datatjenester - såsom Internet-adgang - er vokset betydeligt på det seneste. For at kunne levere disse tjenester har selskaberne behov for infrastruktur, der er i stand til at levere dem til husstandene.

(34) Det forhold, at teletjenester pr. defintion kræver tovejskommunikation, har betydet en begrænsning i de typer infrastruktur, der kan anvendes til disse tjenester. Historisk set kunne denne efterspørgsel kun opfyldes ved hjælp af et kobberbaseret offentligt telenet, selv om der i de seneste år er opstået alternative adgangsmekanismer - såsom kabel-tv-net og trådløse net.

(35) Kabel-tv-net er i stand til at levere en række tjenester lige fra grundlæggende telefoni gennem on-demand-tjenester til fuldstændige transmissionstjenester.

(36) Trådløse faste net er normalt mindre dyre at etablere end kabelnet. Den nuværende generation af trådløse net i Det Forenede Kongerige har imidlertid en forholdsvis begrænset båndbredde og kan ikke anvendes til den vifte af tjenester, der kan leveres via kabel. Trådløse net bør formentlig ikke indgå i det relevante produktmarked, om end konklusionerne i denne sag ikke ville blive ændret, såfremt trådløse net skulle blive medtaget i markedsdefinitionen.

(37) Digitale mobile net baseret på GSM-standarden eller i DCS 1800-standarden kan ikke levere samme udvalg af tjenester som kobber- eller kabelnet, om end dette måske ændrer sig på mellemlang eller lang sigt med indførelsen af den næste generation af mobilstandard, UMTS ("Universal Mobil Telecommunications System"). Som følge af de forskellige karakteristika og priser for taletelefonitjenester leveret via faste eller trådløse net i sammenligning med de tjenester, der leveres via digitale mobile net, udgør tjenesterne i øjeblikket særskilte markeder. Som følge af den nuværende meget begrænsede datatransmissionskapacitet i mobile net, kan de ikke anses for substitutionsprodukter på infrastrukturniveauet.

(38) Der eksisterer derfor et marked for levering af kundeadgang til telekommunikationsinfrastruktur. Dette marked omfatter BT's traditionelle kobbernet og kabeloperatørernes kabelnet.

(39) I nærværende sag er det ikke nødvendigt at afgøre, om der eksisterer særskilte kundeadgangsmarkeder for markederne for opkaldsoprindelse og -terminering.

2. Geografiske markeder

(40) Det Forenede Kongerige er det geografiske marked, hvor alle ovennævnte relevante markeder skal vurderes.

a) Digitale interaktive tv-tjenester

(41) BiB skal operere i Det Forenede Kongerige. Der er et særdeles tæt forhold mellem de digitale interaktive tv-tjenester, der skal leveres af joint venturet, og de digitale betalings-tv-tjenester, der leveres af BSkyB i Det Forenede Kongerige. Begge tjenestetyper er tilpasset den nationale smag. Alle de transaktioner, informationer og tjenester, der skal leveres af BiB, vil stort set have en national efterspørgsel: Transaktionstjenesterne vil afhænge af detailhandlere med nationale eller regionale operationer og vil blive prissat i GBP. Informationstjenesterne vil stort set være relateret til den nationale efterspørgsel efter informationer. Markedet for digitale interaktive tjenester er nationalt og er i den foreliggende sag begrænset til Det Forenede Kongerige.

b) Betalings-tv

(42) Betalings-tv-markederne er - hovedsagelig af sproglige, kulturelle, autorisations- og ophavsretlige årsager - stort set nationale eller omfatter individuelle sproglige områder. Hvorvidt markedet er Det Forenede Kongerige eller også omfatter Irland, gør i denne sag ingen forskel for den retlige vurdering.

c) Levering af film- og sportskanaler til betalings-tv

(43) BSkyB ejer de fleste af de underliggende programrettigheder og leverer kanalerne i både Det Forenede Kongerige og Irland. Nationale præferencer, særlig med hensyn til sportsbegivenheder, ville føre til en afgrænsning af et nationalt tjenestemarked. Hvorvidt markedet er Det Forenede Kongerige eller også omfatter Irland, gør i denne sag ingen forskel for den retlige vurdering.

d) Tekniske tjenester for betalings-tv og digitale interaktive tv-tjenester

(44) Samme definition af det geografiske marked som i forbindelse med betalings-tv gælder for dette marked, som Kommissionen allerede anser for at være nært knyttet til betalings-tv-markedet(35).

(45) Den nationale karakter af dette marked støttes af tilstedeværelsen af en specifik lovgivning i Det Forenede Kongerige inden for rammerne af gennemførelsen af Europa-Parlamentets og Rådets direktiv 95/47/EF af 24. oktober 1995 om standarder for transmission af tv-signaler(36).

(46) I henhold til direktiv 95/47/EF, som i Det Forenede Kongerige gennemføres ved lov og ved bekendtgørelse (Statutory Instrument)(37), skal leverandører af adgangsstyringstjenester for digitale tv-tjenester levere adgangsstyring på rimelige og ikke-diskriminerende vilkår. I Det Forenede Kongerige skal leverandører af sådanne tjenester opfylde betingelserne i Conditional Access Class Licence, udstedt den 7. januar 1997, i henhold til § 7 i Telecommunications Act 1984.

(47) Forpligtelserne i direktiv 95/47/EF vedrørende digitale adgangsstyringstjenester er begrænset til levering af sådanne tjenester til sendestationer i forbindelse med digitale tv-tjenester ("broadcasters for digital television services"). Ingen af disse begreber er defineret. Der vil imidlertid blive benyttet adgangsstyring i forbindelse med både ikke-sendetjenester (f.eks. on line-tjenester) og andre tjenester end tv (f.eks. digital radio). I den britiske lovgivning omtales levering af adgangsstyring til disse tjenester som adgangskontroltjenester (access control services). The Office of Telecommunications (Oftel) og DTI har udarbejdet en gruppelicens (class licence) for levering af adgangskontroltjenester, som trådte i kraft den 31. december 1997(38). Denne licens udvider forpligtelserne i tv-standarddirektivet ved at udstrække de rettigheder, der er indrømmet senderne, til også at omfatte andre tjenesteleverandører.

(48) Adgangen til elektroniske programguider reguleres i Det Forenede Kongerige af både Independent Television Commission (ITC) og Oftel. I 1997 udstedte ITC en adfærdskodeks for elektroniske programguider (Electronic Programming Guides (EPG))(39), hvis formål er at sikre, at adgangen til elektroniske programguider gives på rimelige og ikke-diskriminerende vilkår(40). Det bestemmes navnlig i kodeksen, at EPG-leverandører skal sikre, at EPG ikke forhindrer seerne i at få adgang til "free to air"-tjenester. Det bestemmes endvidere i kodeksen, at vertikalt integrerede EPG-leverandører, såsom BSkyB, skal behandle andre stationers/-tjenesteleverandørers tv-tjenester på lige fod med deres egne eller forbundne tjenester, når der gives adgang. Oftel fastlagde lignende principper(41) i sine retningslinjer for regulering af leveringen af adgangsstyring for digitale tv-tjenester(42). Oftel anser den elektroniske programguide for at være en del af adgangsstyringssystemet, for så vidt som den kontrollerer seernes adgang til tv-tjenester. Det anser den således for at være en teknisk adgangsstyringstjeneste inden for anvendelsesområdet for Conditional Class Licence Access, som gennemfører bestemmelserne i direktiv 95/47/EF. Der består derfor en forpligtelse til at tilbyde sådanne tjenester på et rimeligt og ikke-diskriminerende grundlag.

(49) I denne sag gør det under ingen omstændigheder nogen forskel for den retlige vurdering, om markedet er Det Forenede Kongerige eller også omfatter Irland.

e) Markedet for kundeadgangsinfrastruktur i forbindelse med teletjenester og beslægtede tjenester

(50) Endelig bør markedet for kundeadgangsinfrastruktur også anses for nationalt som følge af den nationale karakter af BT's tidligere telekommunikationsmonopol, den nationale karakter af den regulerende ordning samt den nationale karakter af efterspørgslen efter tjenester, der skal leveres på tværs af teleinfrastrukturen.

3. Markedsstruktur

a) Digitale interaktive tv-tjenester

(51) De tjenester, der skal leveres af BiB, leveres endnu ikke i særlig stort omfang på det britiske marked(43).

(52) Der er ved at blive udviklet en række andre projekter, som vil gøre det muligt at anvende tv-apparater til visning af Internet-baseret indhold eller indhold, som ejes af den særlige tjeneste. Det er derfor sandsynligt, at der på kort eller mellemlang sigt vil blive lanceret andre lignende tjenester på det britiske marked(44).

(53) Kabelnet i Det Forenede Kongerige kan fungere tovejs. I øjeblikket er både digital satellitbaseret og digital jordbaseret transmission kun i stand til envejskommunikation. Der er imidlertid mulighed for interaktivitet ved brug af det offentligt opkoblede telenet ("Public Switched Telecommunications Network") (PSTN) som returvej. På kort til mellemlang sigt vil det være muligt at levere sådanne tjenester udelukkende ved brug af PSTN, idet en digital teknologi som f.eks. "Digital Subscriber Line" (DSL) kan anvendes til at opgraduere dets muligheder.

(54) Den anvendte transmissionsform kan have en indvirkning på karakteren af de leverede digitale interaktive tv-tjenester. Kapacitetsmæssige begrænsninger for digital jordbaseret transmission sætter f.eks. en grænse for antallet af tjenester, der kan leveres. Der består desuden en lovgivningsmæssig grænse, idet kun højst 10 % af den digitale jordbaserede sendekapacitet kan anvendes til ikke-program-tjenester såsom tekst eller data(45). Der findes ingen sådanne tekniske eller regulerende begrænsninger for digital kabelbaseret eller digital satellitbaseret transmission, som er de transmissionsformer, BiB vil anvende. Der kan derfor leveres et bredere udvalg af tjenester via digital satellitbaseret transmission end via digital jordbaseret transmission. Selv om det er teknisk muligt i forbindelse med analoge udsendelser, er det digitaliseringen af udsendelserne, der giver BiB mulighed for at levere det særlige udvalg og den særlige type af påtænkte tjenester.

b) Betalings-tv

Betalings-tv-operatører i Det Forenede Kongerige

Satellit

(55) Satellitbetalings-tv-tjenester tilbydes hovedsagelig af BSkyB, om end individuelle kanaler såsom "The Racing Channel" (hestevæddeløb) og "Zee TV" (indisksprogede programmer) også leveres via satellit. Abonnenttallene på BSkyB's betalings-tv-tjeneste overgår langt tallene for individuelle nichekanaler(46).

(56) BSkyB's satellitbaserede betalings-tv-tjeneste består af helejede BSkyB-kanaler, kanaler, hvor BSkyB har en interesse og tredjepartkanaler. BSkyB ejer og driver 13 kanaler: 6 basiskanaler(47), 6 "premium" film- og sportskanaler(48) og "pay-per-view"-kanalen Sky Box Office. BSkyB driver desuden 11 kanaler i joint ventures med tredjeparter(49).

(57) Den 1. oktober 1998 lancerede BSkyB en digital betalings-tv-tjeneste foruden sin analoge tjeneste. Både den analoge og digitale tjenester skelner mellem basis- og premiumkanaler(50). Selv om BSkyB tilbyder en enkelt analog basispakke med kanaler ("Sky Multi Channels Package" omfattende 29 kanaler), tilbyder det imidlertid en række forskellige digitale basispakker. Den digitale tjeneste tilbyder desuden et bredere udvalg af premiumtjenester, herunder digitale radiotjenester. BSkyB's digitale betalings-tv-tjeneste omfatter i alt ca. 200 kanaler.

(58) Stort set [...](51) af BSkyB's analoge abonnenter tager premium-film- og sportskanaler foruden basiskanaler.

(59) BSkyB's analoge tjeneste transmitteres via ASTRA-satellitterne og er tilgængelig for abonnenter i Det Forenede Kongerige og Irland. Satellitmodtagelse er mulig i næsten alle områder i disse lande. BSkyB's digitale tjeneste transmitteres også via ASTRA-satellitter. Den er imidlertid endnu ikke tilgængelig i Irland, selv om BSkyB har til hensigt at lancere den dér engang i fremtiden.

Kabel

(60) En række kabeloperatører leverer også betalings-tv-tjenester i Det Forenede Kongerige. Kabeloperatører skal byde på regionale sendetilladelser, hvorigennem de kan tilbyde tjenester. I modsætning til situationen i visse andre europæiske lande er kabelnettene i Det Forenede Kongerige bygget til at levere både tv- og telefontjenester. Pr. 1. juli 1998 var lidt mere end 75 %(52) af de britiske tv-husstande inden for en eksisterende kabelkoncession. Kun ca. 48 % af de britiske tv-husstande havde imidlertid adgang til et kabelnet på det tidspunkt(53). Selv om kabeloperatørernes konstruktionshastighed på det seneste er taget af(54), forventes kabeldækningen af Det Forenede Kongerige at nå over 70 % af befolkningen i de næste fem år.

(61) De tre største kabeloperatører er Cable & Wireless Communications, Telewest og NTL. Både Telewest og NTL tilbyder pay-per-view-kanalen Front Row(55), som er uafhængig af BSkyB.

(62) Kabeloperatører i Det Forenede Kongerige tilbyder både betalings-tv- og telefonitjenester. Denne kombination af tjenester ser ud til at være en af de vigtigste årsager til, at abonnenterne tager kabel-betalings-tv. Kun 17,9 %(56) af abonnenterne på kabel-betalings-tv tager rent faktisk kabel-betalings-tv alene: Resten er dobbeltabonnenter.

(63) Forskellige kabelselskaber i Det Forenede Kongerige indledte eller har bekendtgjort, at de vil indlede digitale betalings-tv-tjenester i løbet af 1999.

Digitale jordbaserede tjenester

(64) Den 15. november 1998 lancerede ONdigital (tidligere kendt som British Digital Broadcasting) digitale jordbaserede betalings-tv-tjenester. Kapacitetsmæssige begrænsninger hindrer ONdigital i at tilbyde så mange kanaler som BSkyB eller kabeloperatører. Til at begynde med vil det udbyde ca. 15 kanaler omfattende både basis- og premiumkanaler.

(65) ONdigital's moderselskaber vil hver levere visse kanaler i lighed med tredjeparter. BSkyB vil levere ONdigital med dets premium-film- og sportskanaler i henhold til kontrakt i de første [...](57) år af driften. Det vil også levere ONdigital med en af basiskanalerne.

Markedsstillingen for betalings-tv-operatører i Det Forenede Kongerige

(66) Pr. 30. juni 1998 abonnerede stort set en fjerdedel af de private tv-husstande(58) i Det Forenede Kongerige på en betalings-tv-tjeneste(61) foruden at betale en licens, som giver dem ret til at se de fem jordbaserede free-to-air-kanaler, som er tilgængelige dér.

(67) Af disse private abonnenter på betaling-tv abonnerer ifølge BSkyB [...](63) % på BSKyB og [...](64) % på de forskellige kabel-betalings-tv-operatører(65).

(68) Det skal imidlertid bemærkes, at de tal(68) for antallet af kabel-betalings-tv-abonnenter, som er offentligt af den kompetente myndighed i Det Forenede Kongerige, Independent Television Commission (ITC), tyder på, at der er [...](69) færre kabel-betalings-tv-abonnenter end antaget af BSkyB(70). Hvis der kan fæstes lid til disse tal, så skulle BSkyB have en markedsandel på [...](71) % i forhold til [...](72) % for alle kabeloperatører.

(69) Igen på grundlag af ITC's tal(73) havde den største enkelte kabel-betalings-tv-operatør. Cable & Wireless Communications, 781944 abonnenter pr. 1. juli 1998(74). Dette svarer til en markedsandel på [...](75) %.

(70) Ved hjælp af tal fra BSkyB for slutningen af juni 1998 kan det ses, at alle abonnenter på kabel-betalings-tv [...](76). Endvidere abbonnerer ca. [...](77) % af abonnenterne på kabel-betalings-tv på en eller flere BSkyB premium-kanaler.

(71) Der er store adgangsbarrierer på betalings-tv-markedet. Adgang til betalings-tv-markedet forudsætter i første omgang, at der er tilgængelig transmissionskapacitet. På grund af frekvensknaphed er der ingen analog kapacitet til rådighed for jordbaseret transmission. De digitale jordbaserede frekvenser er allerede fordelt. Der er ingen tilgængelig kapacitet på de analoge ASTRA-satellit-transpondere, som BSkyB benytter. Der er tilgængelig digital satellittransponderkapacitet på ASTRA-satellitterne. Med hensyn til kabelnet er der givet koncessioner, som dækker omkring 75 % af tv-husstandene i Det Forenede Kongerige. Selv om disse koncessioner for nylig er blevet gjort ikke-eksklusive, gør de meget store omkostninger ved at bygge et sådant net det højst usandsynligt, at en anden netoperatør skulle vælge at bygge et kabelnet inden for et eksisterende koncessionsområde.

(72) En ny deltager på betalings-tv-markedet har også behov for programmer, og frem for alt premium-film- og sportskanaler(78). Disse udgør det grundlag, omkring hvilket andre kanaler kan tilbydes til abonnenterne. Leverandører af individuelle niche-kanaler vil måske være i stand til at komme ind på markedet uden sådanne kanaler. Som erfaringerne i hele EF viser, er det højst usandsynligt, at en leverandør af en betalings-tv-platform vil kunne dette. Som forklaret i betragtning 73-81 indtager BSkyB en særdeles stærk stilling på dette område. På mellemlang sigt ser adgang til det britiske betalings-tv-marked ved hjælp af digital satellittransmission uafhængigt af BSkyB derfor ud til at være en fjern mulighed.

c) Levering af kanaler til betalings-tv

(73) I 1996 så forbrugerombudsmandsinstitutionen ("Office of Fair Trading" (OFT)) i Det Forenede Kongerige nærmere på BSkyB's stilling på betalings-tv-markedet og konstaterede, at det havde over 90 % af betalings-tv-rettighederne til førstegangsudsendelse af større film(79). OFT konkluderede, at BSkyB havde en "meget høj markedsandel"(80) på hvert af de særskilte markeder for levering af betalings-tv-film- og sportskanaler til kabeloperatører. OFT konkluderede endvidere, at: "BSkyB was dominant in the supply of sports channels in the UK Pay TV market and was at that time the only provider of premium sports channels with the exception of one specialist channel (The Racing Channel)" ["BSkyB var dominerende inden for udbud af sportskanaler i engrosleddet på det britiske betalings-tv-marked og var på det tidspunkt den eneste leverandør af premium-sportskanaler med undtagelse af en enkelt specialiseret kanal (The Racing Channel)]"(81).

(74) På baggrund af resultaterne af sine undersøgelser indførte OFT en række krav med hensyn til de betingelser, hvorunder BSkyB kan levere sine kanaler til kabeloperatører. BSkyB må bl.a. kun levere sine kanaler i overensstemmelse med betingelser, der på forhånd er godkendt af OFT(82).

(75) Kommissionens undersøgelse har bekræftet, at der kun har været en lille udvikling i den situation, OFT beskrev i 1996.

(76) I øjeblikket har BSkyB betalings-tv-rettigheder til førstegangsudsendelse af større film i henhold til kontrakt med [...](83) større Hollywood-studier og [...](84) større uafhængige studier. [...](85) af BSkyB's kontrakter om betalings-tv-rettigheder er såkaldte "output deals". Dette betyder, at de dækker nye produkter udsendt af filmstudier(86). Nogle dækker også arkivfilm. Med hensyn til transmissionsformer angår BSkyB's kontrakter eksklusive rettigheder til [...](87). De fleste af kontrakterne løber i mindst [...](88) år fra lanceringen af digitalt betalings-tv i 1998.

(77) BSkyB's pay-per-view-aftaler er [...](89). Deres betingelser er forskellige i andre henseender: [...](90).

(78) BSkyB's vigtigste betalings-tv-sportsrettighedsaftaler omfatter rettigheder til næsten alle nationale ligafodboldkampe, rugbykampe, cricketkampe, golf og boksning. Kontrakterne angår [...](91). I lighed med film dækker sportsrettighedsaftalerne generelt [...](92). I overensstemmelse med almindelig praksis på området har aftalerne en kortere løbetid end for film. Aftalernes nøjagtige varighed er forskellig: De fleste fortsætter indtil [...](93).

(79) Omfanget og varigheden af BSkyB's eksklusive kontrakter om film- og sportsrettigheder forhindrer, at der opstår væsentlig konkurrence til BSkyB med hensyn til levering af betalings-tv-film- og sportskanaler i det mindste på mellemlang sigt(94). Det forhold, at rettighedskontrakterne dækker [...](95) transmissionsformer, betyder også, at BSkyB's betalings-tv-konkurrenter, de forskellige kabeloperatører og ONdigital, ikke har anden mulighed end at købe BSkyB's film- og sportskanaler, hvis de skal kunne tilbyde sådanne kanaler som en del af deres egne tjenester til abonnenterne.

(80) BSkyB leverer sine premium film- og sportskanaler, foruden visse af sine basiskanaler, til både britiske kabeloperatører og ONdigital. [...](96) % af abonnenterne på kabel-betalings-tv tager mindst en af BSkyB's film- eller sportskanaler. I gennemsnit tegner BSkyB's helejede basis- og premium film- og sportskanaler sig for ca. [...](97) % af de samlede programudgifter for kabeloperatører. I gennemsnit tegner køb af BSkyB's film- og sportskanaler sig for ca. [...](98) % af kabeloperatørernes samlede programudgifter(99). Igen i gennemsnit betales mellem [...](101) % af udgifterne til film- og sportskanaler til BSkyB.

(81) BSkyB's kontrol med betalings-tv-rettighederne til de fleste større film og mange af de mest populære sportsbegivenheder betyder også, at BSkyB får indtægter fra sine betalings-tv-konkurrenter, idet både kabelselskaber og ONdigital er afhængige af, at BSkyB leverer sådanne kanaler. På mellemlang sigt vil en eventuelt større markedsandel for BSkyB's konkurrenter på betalings-tv-markedet i et vist omfang blive opvejet af stigende indtægter fra levering i engrosleddet af film- og sportskanaler.

d) Tekniske tjenester, som er nødvendige for betalings-tv og digitale interaktive tv-tjenester

(82) De forskellige kabeloperatører og ONdigital benytter hver for sig forskellige tekniske tjenester i forbindelse med BSkyB.

(83) BSkyB Group bringer en række selskaber sammen, som beskæftiger sig med forskellige aspekter af disse tekniske og administrative tjenester(102). Sky Subscribers Services Ltd (SSSL) vil levere Videoguard digitale adgangsstyrings- og adgangskontroltjenester til både BSkyB Ltd og til tredjeparter under den britiske lovgivning, herunder BiB. Gennem SSSL har BSkyB en eksklusiv licens for Det Forenede Kongerige og Irland til at benytte- og tilbyde tredjeparter - Videoguard-systemet, som er udviklet af New Internationals helejede datterselskab, News Data Systems(103).

(84) Som parterne selv erkender: "demand for set top boxes is directly linked to demand for TV broadcasting since the only purpose of purchasing a set top box is to access the broadcast TV market" [Efterspørgslen efter dekoderne er direkte forbundet med efterspørgslen efter tv-udsendelser, idet det eneste formål med at købe en dekoder er at få adgang til markedet for tv-udsendelser](104). Det fremgår heraf, at markedsstillingen for en leverandør af tekniske tjenester hovedsagelig afgøres af stillingen på betalings-tv-markedet for de selskaber, der benytter den pågældende leverandørs tjenester i deres dekodere. BSkyB kontrollerer derfor gennem SSSL omkring [...](105) % af de installerede dekodere i Det Forenede Kongerige.

(85) BSkyB's stilling på markedet for tekniske tjenester sikres også gennem dets kontrol med indholdsmarkederne som beskrevet i betragtning 76-79(106).

e) Markedet for infrastruktur for kundeadgang til telekommunikation og beslægtede tjenester

(86) BT er den tidligere monopolindehaver på telekommunikationsområdet i Det Forenede Kongerige. Dets telenet dækker næsten hele Det Forenede Kongerige. 86 % af de faste private linjer i brug leveres af BT(107). Resten leveres hovedsagelig af kabeloperatører.

(87) BT har foretaget store investeringer i en digitalisering af nettet i de seneste år, og nu er næsten 100 % af BT's centraler digitale.

(88) BT står over for konkurrence både med hensyn til infrastruktur og levering af tjenester. Ser man kun på de private tjenester, konkurrerer BT med kabeloperatører både på infrastruktur- og tjenesteniveauet. Endvidere konkurrerer BT på tjenesteniveauet med en række operatører, som benytter BT's net til at levere tjenester til forbrugerne.

(89) Kabeloperatørernes net dækker i øjeblikket 48 % af husstandene i Det Forenede Kongerige. Dette tal forventes at stige til 70-80 % i de kommende år. I områder, som dækkes af kabelnet, tiltrækker kabeloperatørerne gennemsnitlig hver fjerde potentielle private kunde.

(90) Det er ikke klart, om Det Forenede Kongerige vil blive dækket af omfattende trådløse faste net på kort til mellemlang sigt. På længere sigt kan der blive benyttet andre former for infrastruktur til teletjenester i Det Forenede Kongerige. F.eks. kan teknologien for elkabler give mulighed for datatransmission via eksisterende elkabler. Der findes også fire digitale mobile net baseret på GSM-standarden, som giver en næsten fuldstændig dækning af Det Forenede Kongerige. I øjeblikket er GSM-nettets datakapacitet forholdsvis begrænset, og taletjenester leveret via GSM-net i Det Forenede Kongerige har en tendens til at være dyrere end dem, der leveres via faste linjer.

(91) De store omkostninger, som er forbundet med bygning af et landsdækkende adgangsnet for telekunder, gør det meget usandsynligt, at en ny markedsdeltager vil gøre dette. Til trods for tilstedeværelsen af kabelnettene har BT nemlig fortsat en markedsandel på ca. 86 % af de faste private telefonlinjer, der benyttes til at modtage tjenester. Både som følge af den dækning, dets net giver, og som følge af dets markedsandel benytter andre leverandører af private teletjenester BT-nettet til at terminere de fleste opkald i Det Forenede Kongerige.

D. TRANSAKTIONEN

1. De anmeldte arrangementer

(92) Anmeldelsen omfattede hovedsagelig joint venture-aftalen mellem parterne samt bilagene hertil. I denne sammenhæng er den vigtigste af de vedlagte aftaler aftalen om markedsføringstjenester mellem BiB og BSkyB, som indeholdt detaljerede oplysninger om parternes planer med hensyn til subsidiering af BiB-kompatible digitale interaktive dekodere, digitale paraboler og "low noise blocks", [...](108) og de betingelser, på hvilke forbrugerne havde mulighed for at købe det. Der blev anmeldt tre yderligere aftaler mellem BiB og Midland, angående Midlands levering til BiB af henholdsvis et transaktionsstyringssystem, "merchant acquiring"-tjenester og Mondex-kort.

(93) Kommissionen modtog til orientering en række beslægtede aftaler, selv om de ikke indgår i anmeldelsen. De vigtigste af disse er aftalerne mellem BSkyB og Open TV om applikationsprogramgrænsefladen (API) i BiB-kompatible digitale interaktive dekodere og aftalen mellem BiB og Open TV om autorisationsværktøjer for denne API.

2. Joint venture-selskabets struktur

(94) Aktieposterne i BiB fordeler sig således: BSkyB 32,5 %, BT 32,5 %, Midland 20 % og Matsushita 15 %. Bestyrelsen får ti medlemmer: tre udpeget af BSkyB, tre af BT, to af Midland og to af Matsushita.

(95) BiB er oprettet på ubestemt tid. Visse vigtige beslutninger vedrørende BiB, bl.a. væsentlige ændringer i forretningsplanen ("business plan"), kan kun træffes med godkendelse fra alle aktionærer med interesser i BiB på mindst 10 %(109). Hvis BiB f.eks. skulle ønske at subsidiere dekodere til andre transmissionsformer end satellit, ville dette kræve enstemmig godkendelse fra aktionærerne. BiB kontrolleres i fællesskab af moderselskaberne.

3. Joint venture-selskabets omfang og formål

(96) BiB er oprettet med det formål at udvikle den infrastruktur, som er nødvendig for at kunne levere digitale interaktive tv-tjenester, og levere disse tjenester via denne infrastruktur. BiB vil også levere de tekniske tjenester, som er nødvendige for digitale interaktive tv-tjenester. Det geografiske omfang af BiB's aktiviteter er begrænset til Det Forenede Kongerige.

a) Infrastruktur for levering af digitale interaktive tv-tjenester

(97) BiB's infrastruktur er specielt udformet til at levere digitale interaktive tv-tjenester via satellit(110).

(98) BiB skal forsyne indholdsleverandørerne med hele den infrastruktur, der er nødvendig for at levere interaktive tjenester: Et tv- og online-system, adgangsstyrings- og adgangskontroltjenester, et system, der gør det muligt at foretage finansielle transaktioner, et tjenesteoprettelsessystem samt adgang til en digital interaktiv dekoder.

TV- og online-system

(99) Den digitale satellittransponderkapacitet skal udlejes af BSkyB. BT skal stå for up-link-forbindelsen til satellitten såvel som for transmission til up-link-stedet. Software til transmissionsserveren leveres af Oracle på basis af Oracles standardpakker. BT har indgået en aftale med Oracle om bestemte forbedringer af Oracles software. Adgangen til on line-systemet sker gennem et netværk af adgangspunkter ("Point of Presence network") rundt omkring i Det Forenede Kongerige. BT vil indgå en aftale med BiB om levering af disse tjenester, i første omgang for tre år.

Adgangsstyrings- og adgangskontroltjenester

(100) Hovedsagelig af hensyn til beskyttelse af ophavsrettighederne vil både det indhold, der udsendes via satellit, og det, der leveres online, blive kodet. Dette forhindrer også, at dekoderne forstyrres af uautoriserede signaler. BSKyB's helejede datterselskab, SSSL, skal levere både adgangsstyrings- og adgangskontroltjenester til BiB.

System til afvikling af finansielle transaktioner på platformen

(101) Hvis kunder og indeholdsleverandører skal være villige til at foretager transaktioner på BiB's infrastruktur, kræver det et sikkert miljø. BiB har indgået en aftale med Midland om, at denne skal levere et transaktionsstyringssystem (Transaction management system (TMS)). BiB har givet Midland eneret på TMS i ti år. TMS skal kobles sammen med et "merchant acquiring system". På samme måde skal Midland på grundlag af en tiårig eksklusiv aftale levere "merchant acquiring"-tjenester til BiB's indholdsleverandører. Den foreliggende eksklusivitet er dobbelt, idet den både påvirker indholdsleverandører og forbrugere, som vil kontrahere med BiB om brug af BiB's platform eller levering af digitale interaktive tv-tjenester.

(102) Ingen af disse eksklusivaftaler forhindrer et andet selskab med interaktive tjenester, som benytter BiB's infrastruktur til at levere tjenester, i at benytte andre TMS og merchant acquiring-tjenester end de i aftalerne fastsatte. Den BiB-subsidierede dekoder har også en sprække til elektroniske betalingskort som f.eks. Mondex. Denne sprække er standardiseret og kan derfor også tage andre betalingskort.

Tjenesteoprettelsessystem

(103) Indholdsleverandørernes interaktive applikationer skal skrives, så de er kompatible med API'en for BiB's subsidierede dekodere. BiB vil skrive applikationer for indholdsleverandører på sin digitale interaktive tv-tjenesteplatform, selv om indholdsleverandørerne også selv kan gøre dette.

(104) Sendestationer og interaktive annoncører vil også få brug for autorisationsværktøjer til at skrive applikationer , der er kompatible med den forbedrede Open TV-API, hvad enten det er af hensyn til "side-channels" eller for at foretage interaktive transaktioner.

(105) Ifølge Open Author-aftalen mellem BiB og Open TV får BiB en ikke-eksklusiv licens til de nødvendige autorisationsværktøjer. Licensen dækker Det Forenede Kongerige og Irland. Tredjeparter kan få de nødvendige autorisationsværktøjer enten hos BiB eller direkte hos Open TV.

Digital interaktiv dekoder

(106) Det vigtigste element i infrastrukturen set fra forbrugerens synspunkt er en BiB-konvertibel digital interaktiv dekoder. Enhver telefonlinje kan benyttes til at få adgang til BiB's tjenester.

(107) BSkyB har i samarbejde med de andre BiB-parter opstillet specifikationer for en digital interaktiv dekoder, Digibox, omfattende BSkyB's patentbeskyttede adgangsstyrings- og adgangskontrolsystemer, og BSkyB har bestilt disse dekodere hos producenterne. Eftersom dekoderen ikke indeholder nogen fælles grænseflade, vil den være forbundet med BSkyB's adgangsstyrings- og adgangskontrolsystemer. Kommissionen har imidlertid fastsat som en betingelse, at BSkyB skal udvikle og drive Simulcrypt-arrangementer(111). Dekoderen indeholder et apparat til demodulering af digitale satellitsignaler og har grænseflader for tilslutning af andre apparater til demodulering af signaler sendt via digitale kabler, digitale jordbaserede net og bredbåndsnet. Det betyder, at BiB-kompatible dekodere kan anvendes sammen med alle andre transmissionssystemer, når de kobles sammen med disse apparater. Dekoderen vil også indeholde et modem og en standardiseret sprække til elektroniske betalingskort.

Applikationsprogramgrænseflade (API)

(108) Dekoderens API leveres af OpenTV(112), BSkyB har givet Open TV til opgave at udvikle forbedringer i Open TV 1.2 API. Med disse forbedringer vil dekoderen ud over filmbilleder (MPEG) også kunne afkode still-billeder af høj kvalitet, som sendes via satellit (MPEG eller JPEG), lydkvaliteten via PSTN (online) er bedre (G 729 audio), og endelig er API'en i stand til at "tale" med grænseflademodulerne (alternative demoduleringsapparater, spilkonsoller osv.).

(109) De intellektuelle ejendomsrettigheder til disse forbedringer tilfalder Open TV. I medfør af § 12.4 i aftalen mellem BSkyB og Open TV må Open TV ikke meddele licens på disse forbedringer til nogen tredjepart i Det Forenede Kongerige i de første to år efter lanceringen af BiB's tjenester. Efter Kommissionens indgreb har parterne imidlertid givet afkald på deres vetoret over licens til Open TV 1.2 API-forbedringer.

Elektronisk programguide

(110) BSkyB's specifikationer for dekoderen åbner kun mulighed for at anvende én programguide, som er BSkyB's egen patentbeskyttede programguide. BiB vil derfor have en menuposition på BSkyB's EPG. Som oprindelig anmeldt skal BiB i henhold til § 4 i joint-venture-aftalen i en periode på ti år være eneleverandør af digitale interaktive tv-tjenester via BSkyB's elektroniske programguide. Det hed også i § 4, at denne eneret kun gælder i 18 måneder, hvis en ordning for dækning af subsidieringsomkostningerne aftales mellem parterne og godkendes af de relevante myndigheder. Efter Kommissionens indgriben har parterne bragt eksklusiviteten for BiB med hensyn til BSkyB's EPG til ophør.

Subsidiering af dekoder, digital parabol og LNB: "Boks-pakker"

(111) BiB skal subsidiere såkaldte "boks-pakker" med henblik på at reducere detailprisen på sådanne dekodere, paraboler og LNB'er til en pris, som parterne mener, forbrugerne er villige til at betale, dvs. mindre end 200 GBP inkl. moms(113).

(112) BiB's største driftsomkostning i de første ti år af driften vil bestå i subsidiering af detailprisen på sådanne "boks-pakker". Der er tale om at subsidiere såvel kunder, der allerede abonnerer på BSkyB's analoge tv-kanaler, som nye kunder. BiB vil betale en højere subsidiering med hensyn til førstnævnte. Ifølge BiB's forretningsplan skal denne subsidiering i en lang årrække især komme BSkyB's nuværende detailkunder til gode.

b) BiB's indtægtskilder

(113) BiB vil hovedsagelig have tre indtægtskilder. For det første vil det opkræve et gebyr hos de indholdsleverandører, som indgår i dets egen digitale interaktive tjeneste. For det andet vil det opkræve en afgift hos slutbrugerne for visse tjenester, som det selv leverer(114). For det tredje vil det kræve, at alle tjenesteleverandører, som ønsker at få adgang til BiB-subsidierede digitale interaktive dekodere for at udbyde deres egne krypterede tjenester, skal bidrage til dets hidtidige og løbende subsidieringsomkostninger. BiB's hovedindtægtskilder ligger således i engrosleddet snarere end direkte fra slutbrugerne.

(114) BiB tilsigter at få tjent både de hidtidige og de løbende subsidieringsomkostninger ind igen via to kilder. For det første forventer BiB indirekte at få tjent en del af omkostningerne ind via den generelle gebyrordning, der anvendes over for indholdsleverandørerne. For det andet har BiB til hensigt at kræve direkte bidrag fra alle tv-selskaber og udbydere af interaktive tjenester (også BiB's eget tjenesteselskab og BSkyB), som ønsker at benytte dekoderen, medmindre der er tale om ukrypteret "free-to-air" transmission. Alle disse brugere vil få brug for adgangsstyrings- og/eller adgangskontroltjenester leveret af SSSL, og SSSL vil som en del af den pris, der skal betales for adgangsstyring/adgangskontrol, opkræve et bidrag til dækning af subsidieringsomkostningerne, som faktureres af BiB.

(115) Parterne havde oprindelig planer om, at a) tv-selskaber skulle betale 5 % af subsidieringsomkostningerne, mens udbydere af interaktive tjenester skulle betale 95 %, og at b) de tredjeparter, som skulle bidrage til subsidieringen, skulle betale et betydeligt engangsbeløb svarende til deres andel af de hidtidige subsidieringsomkostninger, der endnu ikke var dækket. Kommissionen har fastsat som betingelse, at der skal ske en ændring af den måde, mekanismen for dækning af subsidieringsomkostningerne fungerer på(115).

c) Konkurrenceforbud

(116) I det udkast til jointventure-aftale, som Kommissionen fik tilsendt den 14. juli 1998, hed det, at så længe parterne eller en med dem associeret virksomhed er indehaver af BiB-aktier og i to år derefter, må de ikke:

- etablere og drive eller eje mere end 20 % af kapitalen i en virksomhed, der fungerer som platform for levering af digitale interaktive tv-tjenester i Det Forenede Kongerige, uanset hvilken transmissionsform der benyttes

- levere eller meddele licens på størsteparten af den hardware, software og knowhow, der kræves, for at en sådan platform kan levere digitale interaktive tv-tjenester i Det Forenede Kongerige, uanset hvilken transmissionsform der benyttes.

(117) Dette konkurrenceforbud omfattede digitale interaktive tv-tjenester i tilknytning til "video on demand"-underholdningstjenester.

4. Forholdet til BSkyB's tjenester

(118) Der er et nært forhold mellem BiB og BSkyB's digitale tjenester. Deres nødvendige infrastruktur er i høj grad komplementær. Dette gælder især for dekoderen. Joint venture-aftalen(116) forpligter parterne til kun at fremme salget af digitale satellitkodere, som er i stand til at modtage BiB's tjeneste, så længe som BiB subsidierer dekodere. BSkyB må derfor ikke benytte en dekoder, som ikke er kompatibel med BiB, til sin egen digitale betalings-tv-tjeneste(117). Parterne har rent faktisk erklæret, at BiB's digitale interaktive tv-tjenesteaktiviteter ikke ville være rentable, medmindre de var tæt forbundet med traditionelle tv-tjenester, såsom BSkyB's, som forbrugerne er mere bekendte med(118).

(119) På samme måde har BSkyB accepteret, at abonnementsprisen på dets betalings-tv-tjeneste ikke vil ligge over prisen på tilsvarende analoge pakker af satellit-underholdningstjenester(119). Det er også gået ind på at træffe rimelige foranstaltninger til at sikre, at alle programmer, der udsendes på BSkyB's analoge satellittjeneste, udsendes samtidig på BSkyB's digitale satellittjeneste(120), og på at bruge et væsentligt pengebeløb på markedsføring af sin digitale betalings-tv-tjeneste(121). Det nære forhold mellem de to tjenester er yderligere blevet forstærket gennem de bestemmelser i joint venture-aftalen, som kræver, at bestemte former for reklamer for BiB's tjenester skal integreres i BSkyB's reklamer(122), og fastsætter, at BiB i de første regnskabsår skal bruge en betydelig del af sit samlede reklamebudget på reklamer sendt via digitalt tv(123).

(120) For slutbrugeren er de to tjenester nært forbundet, fordi køb af det nødvendige udstyr til at modtage BSkyB's tjeneste automatisk giver adgang til BiB's tjeneste. I henhold til den oprindelige Marketing Services-aftale var det endvidere en betingelse for køb af en BiB-subsidieret dekoder, at forbrugerne tegnede abonnement på BSkyB's digitale betalings-tv-tjeneste i mindst tolv måneder. Sidstnævnte krav er blevet fjernet.

5. Forholdet til BT's tjenester

(121) I henhold til joint venture-aftalen(124) skal parterne forhandle i god tro om en aftale mellem BT og BiB, ifølge hvilken BT skal levere alle de telekommunikationstjenester, BiB har behov for, i en periode på tre år efter BiB's påbegyndelse af sin virksomhed.

(122) Ifølge joint venture-aftalens § 3.3 (A) må en aktionær, som ønsker at udbyde digitale interaktive tv-tjenester via et bredbåndssystem, kun gøre det efter først at have tilbudt BiB mulighed for at levere disse tjenester, og kun hvis BiB ikke inden for seks måneder efter dette tilbud eller den 31. marts 1999 - alt efter hvilket tidspunkt der er det seneste - har indvilget i at levere dem på vilkår, som er mindst lige så gunstige som dem, der tilbydes af en tredjepart. Denne bestemmelse er af størst relevans for BT.

E. ÆNDRINGER FORETAGET SOM FØLGE AF KOMMISSIONENS INDGREB

(123) På grundlag af den analyse, der er foretaget af Kommissionen, og de bemærkninger, der er modtaget fra tredjeparter, efter at der i De Europæiske Fællesskabers Tidende blev offentliggjort en første meddelelse, hvori tredjeparter blev opfordret til at fremsætte deres bemærkninger(125), og derefter en meddelelse offentliggjort i henhold til artikel 19, stk. 3, i forordning nr. 17, syntes visse aspekter af de anmeldte aftaler at være uforenelige med Fællesskabets konkurrenceregler. Kommissionen underrettede parterne herom. Ændringerne af de anmeldte aftaler er angivet i betragtning 124-134. Disse afspejles i den nye udgave af joint venture-aftalen, der blev undertegnet den 4. august 1998.

a) Konkurrenceforbud

(124) De konkurrencebegrænsende bestemmelser i joint venture-aftalen er blevet ændret, således at de er begrænset til BiB's aktivitetsområde - dvs. inden for digitale interaktive tv-tjenester, herunder levering af digitale interaktive tv-tjenester i tilknytning til tv-tjenester. Klausulerne angående levering af digitale interaktive tv-tjenester i tilknytning til "video on demand"-tjenester blev således slettet, eftersom de faldt uden for BiB's aktivitetsområde.

(125) Parterne ændrede endvidere konkurrenceklausulerne, således at de kun gælder for aktionærer, der har andel i kontrollen. Konkurrenceforbuddet gælder fortsat for en aktionær i tolv måneder, efter at vedkommende har mistet sin medkontrollerende andel, hvis dette sker inden for en periode på tre år, efter at beslutningen om fritagelse efter EF-traktatens artikel 81, stk. 3, blev vedtaget.

b) Retlig adskillelse

(126) Kommissionen var bekymret over det forhold, at når aktiviteter vedrørende subsidiering af dekodere og dækning af subsidieringsomkostninger var samlet i et enkelt selskab sammen med driften af tjenester, der benytter dekoderen, ville det føre til manglende gennemsigtighed i driften af ordningen for dækning af subsidieringsomkostningerne, hvilket kunne give parterne mulighed for at begunstige deres egne operationer i de senere led i forhold til tredjeparter. For at råde bod herpå er selve strukturen i joint venture-selskabet blevet ændret. Der er oprettet to særskilte selskaber(126), der skal tage sig af BiB's subsidiering af dekodere og dækning af subsidieringsomkostningerne gennem tredjeparter(127) samt etablering og drift af BiB's interaktive tjenester(128).

(127) Bestyrelsen i hvert af disse helejede datterselskaber vil udelukkende bestå af aktionærrepræsentanter. Ingen enkelt person vil være medlem af begge. Hvert af selskaberne vil have sin egen driftsledelse, som er ansvarlig over for deres respektive bestyrelser. Disse ledelsesgrupper skal begge rapportere til BiB Groups administrerende direktør, som vil være ansvarlig for hele BiB Groups ledelse og drift, og som skal rapportere til BiB's bestyrelse. Begge selskaber skal offentliggøre reviderede årsregnskaber. Revisorerne skal bekræfte, at alle transaktioner mellem de to selskaber er gennemført på "arms' length"-basis(129). Denne nye ledelsesstruktur sikrer gennemsigtighed og ikke-diskriminerende behandling mellem de to transaktioner og imødekommer Kommissionens betænkeligheder.

c) Adgang til BiB-subsidierede digitale interaktive dekodere

(128) Parterne har ophævet BiB's eneret med hensyn til BSkyB's elektroniske programguide. De har også givet afkald på deres vetoret angående licenser på forbedringer af Open TV 1.2 API'en. Parterne søger at nå til enighed med Open TV om, hvilken licensafgift Open TV skal kræve for licenser på forbedringer af Open TV 1.2 API'en (og eventuelle opdateringer), som videregives til tredjemand, idet denne afgift skal være baseret på omkostningerne ved udvikling af disse forbedringer.

(129) Kravet om, at kunder, der ønsker at købe en BiB-subsidieret dekoder, digital parabol og LNB, skal abonnere på BSkyB's betalings-tv-tjenester, er blevet fjernet. De eneste betingelser vedrørende køb af sådanne "boks-pakker" er nu følgende(130). For det første accepterer kunden at tilslutte dekoderen til en telefonlinje i en periode på et år. Hvis Midland skulle fremsætte anmodning herom i henhold til Mondex-aftalen, træffes der for det andet foranstaltninger til at udstede et Mondex-kort til kunden og åbning af en bankkonto(131). For det tredje accepterer kunderne, at "boks-pakker" installeres af en installatør, som er godkendt af parterne.

(130) Disse ændringer i de oprindelige anmeldte aftaler imødekommer Kommissionens bekymring for, at hvis konkurrerende leverandører af digitale interaktive tjenester skulle blive nægtet adgang til BiB-subsidierede dekodere eller skulle få adgang på mindre gunstige vilkår end BiB, så kunne konkurrencen på det digitale interaktive tv-tjenestemarked blive udelukket.

d) Tilsagn givet af BSkyB i relation til den britiske lovgivning

(131) De lovfæstede krav til BSkyB i relation til levering af adgangsstyrings- og adgangskontroltjenester og i relation til adgang til dets patentbeskyttede elektroniske programguide eksisterer uafhængigt af dets deltagelse i BiB-joint venture-selskabet. Under Kommissionens undersøgelse af BiB har BSkyB meddelt Kommissionen, hvordan det har til hensigt at overholde lovgivningen i Det Forenede Kongerige. Kommissionen anser de britiske lovfæstede forpligtelser for BSkyB for et forhold, der er af afgørende betydning for beslutningstagningen. Hvis de relevante britiske myndigheder skulle anlægge sag mod BSkyB for overtrædelse af disse forpligtelser, vil Kommissionen overveje denne situation efter artikel 8, stk. 3, litra a), i forordning nr. 17.

(132) BSkyB har bekræftet, at dets helejede datterselskab, SSSL, vil levere adgangskontroltjenester i henhold til betingelserne i Telecommunications Services Class Licence (som meddelt den 31. december 1997 i henhold til § 7 i Telecommunications Act 1984) eller enhver licens, som afløser adgangskontrolbestemmelserne i Telecommunications Services Class Licence.

(133) BSkyB har endvidere accepteret, at når det anmodes om at levere adgangskontroltjenester (således som dette udtryk forstås i den britiske lovgivning), vil SSSL efterkomme de forpligtelser til at samarbejde forud for lanceringen af tjenesten, som er anført i Regulation 11(4)-(8) (inklusive) i Advanced Television Services Regulations 1996, som om denne Regulation gjaldt for sådanne tjenester(132). Dette forhindrer igen BSkyB i at benytte sig af et muligt hul i den britiske lovgivning.

(134) Conditional Access Class Licence forhindrer leverandører af digitale adgangsstyringstjenester i at bundte de forskellige tjenester, som omfatter adgangsstyringstjenester. Det er ikke klart, om den britiske lovgivning kræver, at leverandører af sådanne tjenester skal levere verifikationstjenester (digital signatur) særskilt. BSkyB [...](133) principielt er villigt til at tillade, at [...](134) signerer sine egne interaktive applikationer på betingelse af, at [...](135) opfylder visse finansielle, tekniske og andre kriterier og på betingelse af, at en række kommercielle betingelser accepteres, herunder at tredjeparten bærer ansvaret for fejltagelser i forbindelse med signeringen. BSkyB har accepteret, at det tilbyder samme rettighed [...](136) på retfærdige og rimelige vilkår(137) og på et ikke-diskriminerende grundlag (hvilket indebærer et krav om, at sådanne tredjeparter skal opfylde de krævede tekniske, kommercielle og finansielle kriterier [...](138)).

F. BEMÆRKNINGER FRA TREDJEPARTER

(135) Efter offentliggørelsen af en meddelelse i henhold til artikel 19, stk. 3, i forordning nr. 17, har interesserede tredjeparter fremsat deres bemærkninger til Kommissionen. Som helhed ser tredjeparterne positivt på de betingelser, som Kommissionen mente skulle gælde for BiB, og på grundlag af hvilke der kunne indrømmes en fritagelse efter EF-traktatens artikel 81, stk. 3. De betænkeligheder, der blev givet udtryk for i disse bemærkninger, angik følgende:

- konkurrencebegrænsningerne mellem deltagerne i BiB er ikke nødvendige

- fritagelsens varighed

- Kommissionen bør fortsat overvåge joint venture-selskabet i en række år, navnlig med hensyn til adgang til det lokale loop, hvis der er risiko for, at BT skulle føle sig tilskyndet til at forsinke udviklingen af bredbåndstjenester i Det Forenede Kongerige på grund af dets interesser i BiB

- det bør pålægges BSkyB at indlede forhandlinger med andre leverandører af interaktive tjenester, som ønsker at tilføje interaktive forbedringer til BSkyB's programmer.

(136) Kommissionen har omhyggeligt gennemgået alle bemærkninger fra tredjeparter og konkluderet, at de betænkeligheder, der gives udtryk for deri, er behandlet under anmeldelsesproceduren. De betingelser, der er knyttet til denne beslutning, tager tilstrækkelig hensyn til disse betænkeligheder, og bemærkningerne fra tredjeparter har derfor ikke påvirket Kommissionens grundlæggende holdning som beskrevet i meddelelsen efter artikel 19, stk. 3. Af hensyn til retssikkerheden har Kommissionen imidlertid i denne beslutning givet en detaljeret beskrivelse af omfanget af visse betingelser, der pålægges parterne, og af opfyldelsen af de fire betingelser, der gælder for fritagelsen efter artikel 81, stk. 3.

(137) Som følge af bemærkningerne fra tredjeparter mente Kommissionen desuden, at det vil være nødvendigt at udvide anvendelsesområdet for betingelsen vedrørende tilgængeligheden af en "clean-feed". Den betingelse, der pålægges i denne beslutning, giver mere fleksibilitet til virksomheder, som distribuerer BSkyB's film og/eller sportsprogrammer med interaktive applikationer. Distributørens mulighed for at fjerne eller bibeholde alle ikonerne(139) udvides i henhold til en aftale om fremførsel af BiB's eller Sky's tjenester, således at der bliver mulighed for en situation, hvor nogle af ikonerne forbliver på skærmen, mens nogle af ikonerne fjernes.

II. RETLIG VURDERING

(138) Kommissionen har konkluderet, at de anmeldte arrangementer med ændringer falder ind under anvendelsesområdet for EF-traktatens artikel 81, stk. 1, men at kriterierne i EF-traktatens artikel 81, stk. 3, er opfyldt, såfremt visse betingelser iagttages.

A. JOINT VENTURE I SAMARBEJDSØJEMED

(139) Joint venture-selskabet skal vurderes efter forordning nr. 17, fordi der er risiko for samordning mellem moderselskaberne på joint venture-selskabets marked og på tilstødende markeder, såsom "video on demand"-underholdningstjenester.

B. EF-TRAKTATENS ARTIKEL 81, STK. 1

(140) BSkyB's og BT's deltagelse i BiB resulterer i en betydelig konkurrencebegrænsning på markedet for digitale interaktive tv-tjenester. Denne konkurrencebegrænsning påvirker samhandelen mellem medlemsstaterne. Oprettelsen af joint venture-selskabet BiB falder derfor ind under artikel 81, stk. 1. Kommissionen kan ikke udstede negativattest til aftalerne som ønsket af parterne i deres anmeldelse.

1. Anvendelse af artikel 81, stk. 1, på oprettelsen af BiB

a) Markedet for digitale interaktive tv-tjenester

Konkurrencebegrænsning mellem moderselskaberne - BSkyB og BT er potentielle konkurrenter

(141) Før indgåelsen af joint venture-aftalen om BiB var BT og BSkyB potentielle konkurrenter inden for levering af digitale interaktive tv-tjenester. De har begge tilstrækkelige kvalifikationer og ressourcer til at lancere sådanne tjenester, og begge ville være i stand til at bære den tekniske og finansielle risiko ved at gøre dette alene. Oprettelsen af BiB eliminerer denne potentielle konkurrence. Som følge af BT's og BSkyB's stillinger på markeder, der er beslægtede med det, hvor BiB vil være aktiv, er der tale om en væsentlig begrænsning af konkurrencen mellem dem.

(142) Det forhold, at BT er en potentiel konkurrent, afspejler en mere generel global udvikling inden for telesektoren, nemlig at operatørerne søger at udvide antallet og typerne af tjenester, der leveres via deres net. Denne spredning øger afkastet på den kapital, der anvendes til at bygge, eller i BT's tilfælde, vedligeholde nettet. Ved hjælp af teknologierne i forbindelse med den digitale abonnentlinje kan den traditionelle kundeadgangsinfrastruktur via kobberledninger, som f.eks. BT's, opgradueres, således at der bliver mulighed for at levere tjenester såsom dem, der skal leveres af BiB, foruden andre tjenester, såsom videotelefoni, "video on demand" og højhastighedsadgang til Internettet. En operatør i Det Forenede Kongerige, Kingston Communications, er allerede i gang med en sådan opgraduering af sin infrastruktur(140). I andre europæiske lande gennemføres der forsøg. BT har gennemført udvidede forsøg(141). Det seneste forsøg varede indtil marts 1999. Nogle tjenesteleverandører vil tilbyde en række tjenester, herunder on-demand-underholdning, nyheder og informationsprogrammer, home shopping og home banking.

(143) Den generelle tendens til, at teleoperatørerne spreder sig, således at de leverer tjenester, der svarer til BiB's, er accepteret af parterne. Parterne har således selv anført, at "the main telecommunications operators (other than BT) could become competitors to BiB" ["de vigtigste teleoperatører (bortset fra BT) kunne blive konkurrenter til BiB"](142). Parternes påstand om, at BT's konkurrenter bør anses for potentielle konkurrenter, men ikke BT selv, kan ikke accepteres. I selve joint venture-aftalen forudses det, at BT opgraduerer sit net for at give mulighed for at levere tjenester, såsom dem, der skal leveres af BiB(143).

(144) BSkyB er også en potentiel konkurrent med hensyn til levering af digitale interaktive tv-tjenester. BSkyB har stor erfaring med at drive en populær tv-tjeneste for et stort marked. Det er digitaliseringen af sådanne tjenester, der muliggør indførelsen af digitale interaktive tv-tjenester. Der er store fælles omkostninger forbundet med de tekniske tjenester og den infrastruktur, der er nødvendig for begge. Uden BiB ville BSkyB have haft behov for en digital dekoder til sin egen betalings-tv-aktivitet og ville selv have subsidieret sin detailsalgspris(144). Den marginale omkostningsstigning ved fremstilling af en dekoder, der er i stand til at muliggøre interaktivitet, er forholdsvis lille i forhold til de samlede omkostninger ved dekoderen - parterne har anslået de marginale omkostninger til at være ca. [...](145) GBP(146). På grund af de fælles infrastrukturomkostninger og fordi subsidiering af dekodere er BiB's største enkelte udgift i dets første [...](147) år, er den marginale omkostningsstigning ved at etablere en interaktiv tjeneste, når først det er blevet besluttet at lancere en digital tv-tjenste, forholdsvis lille(148).

2. Anvendelse af artikel 81, stk. 1, på kontraktbestemmelserne

(145) Følgende kontraktbestemmelser og aftaler begrænser konkurrencen:

1. Forbuddet mod konkurrence mellem parterne i § 3.1 i joint venture-aftalen, som ændret efter krav fra Kommissionen

2. Parternes aftale om, at en aktionær, der ønsker at udbyde digitale interaktive tv-tjenester via et bredbåndssystem, kun må gøre dette efter først at have tilbudt BiB mulighed for at levere disse tjenester, og kun hvis BiB ikke inden seks måneder efter tilbuddet eller den 31. marts 1999 - alt efter hvilket tidspunkt, der er det seneste - har indvilget i at levere dem på vilkår, som er mindst lige så gunstige som dem, der tilbydes af en tredjepart(154).

3. De eksklusive leveringsaftaler mellem BiB og Midland Bank med hensyn til "merchant acquiring" og transaktionsstyringstjenester.

4. Bestemmelserne i joint venture-aftalen, hvorefter visse af BiB-tjenestens reklamer skal integreres i BSkyB's reklamer(155).

5. Parternes tilsagn om kun at fremme digitale satellitdekodere, som er i stand til at modtage BiB's tjeneste, så længe som BiB subsidierer dekodere. BSkyB må imidlertid fremme enhver anden dekoder, når formålet hermed står i forbindelse med brugen af sådanne dekodere i husstande, der allerede har en BiB-subsidieret dekoder, og BSkyB accepterer at bruge et betydeligt pengebeløb på markedsføring af dets digitale betalings-tv-tjeneste(156).

6. BSkyB's tilsagn om, at abonnementsprisen på dets digitale betalings-tv-tjeneste ikke vil være højere end prisen på tilsvarende analoge pakker af satellit-underholdningstjenester, og dets tilsagn om i rimelig grad at bestræbe sig på at sikre, at alle programmer, der udsendes på BSkyB's analoge satellittjeneste, vil blive udsendt samtidig på BSkyB's digitale satellittjeneste(157).

(146) Disse betingelser er direkte knyttet til og nødvendige restriktioner for oprettelsen og driften af BiB med undtagelse af forbuddet i konkurrenceklausulen mod at eje over 20 % i selskaber, der konkurrerer med BiB, af følgende grunde:

a) Konkurrenceforbud

(147) Under hensyn til betragtning 149 er parternes aftale om ikke at konkurrere om levering af digitale interaktive tv-tjenester nødvendig for, og direkte relateret til, etableringen af BiB i betragtning af de tekniske og finansielle risici, der er forbundet med at komme ind på et nyt marked, og størrelsen af den nødvendige investering. Den usikkerhed, der er forbundet med et sådant joint venture-selskab, og behovet for at sikre et stabilt driftsgrundlag i dets første år berettiger dette konkurrenceforbud.

(148) Det forhold, at konkurrenceforbuddet fortsat gælder for en aktionær i en periode på tolv måneder, efter at aktionæren mister sin andel i kontrollen, forudsat at tabet af kontrollen sker inden for tre år efter den dato, hvor denne beslutning får virkning, er berettiget som en beskyttelse for joint venture-selskabet og for investorerne mod, at et moderselskab trækker sig ud af joint venture-selskabet og får en urimelig fordel i konkurrencen på det samme marked som følge af den knowhow, det har erhvervet under deltagelsen i joint venture-selskabet.

(149) Kommissionen har undersøgt den bestemmelse i konkurrenceforbuddet, som udelukker moderselskaberne til BiB fra at besidde mere end 20 % i et selskab, som konkurrerer med BiB. Denne bestemmelse er ikke begrænset til erhvervelsen af en bestemmende indflydelse, men omfatter tillige erhvervelsen af aktier udelukkende for investeringsformål. Denne restriktion kan derfor ikke anses for direkte relateret og nødvendig for joint venture-selskabets drift. Kommissionen er nødt til at undersøge om bestemmelsen opfylder kriterierne i artikel 81, stk. 3.

b) BiB's fortrinset

(150) Denne klausul begrænser konkurrenceforbuddets anvendelsesområde. BiB's rettighed strækker sig ikke ud over de aktiviteter, der falder ind under konkurrenceforbuddets forpligtelser mellem moderselskaberne. Denne bestemmelse er af særlig betydning for BT, som fremover kunne være interesseret i at levere digitale interaktive tv-tjenester via bredbåndsnet. BiB's fortrinsret viser, at moderselskaberne er interesseret i at BiB og deres investeringer får succes.

c) Eksklusivaftaler mellem BiB og Midland Bank

(151) Både et transaktionsstyringssystem og "merchant acquiring"-tjenester er væsentlige dele af den nødvendige infrastruktur for BiB Platform Co's tjenester. Midland var villig til at afholde de fulde omkostninger ved udviklingen af den nødvendige software for transaktionsstyringssystemet til gengæld for en afgift svarende til en procentdel af hver transaktion. Dette satte BiB i stand til at reducere sine startkapitalkrav og afpasse sine betalinger efter indtægterne på en økonomisk effektiv måde. Den finansielle risiko ved udviklingsomkostningerne forbliver hos Midland. En periode med eksklusivitet giver imidlertid Midland mulighed for at få tilbagebetalt sin startinvestering, dog uden garanti for, at det vil lykkes. Med hensyn til "merchant acquiring"-tjenester har Midland forpligtet sig til at levere tjenesterne til en fordelagtig fast pris for at støtte etableringen af BiB. Midland kræver på den anden side garanti for, at BiB ikke ændrer leverandører, når først det er etableret. Ingen af aftalerne forhindrer endvidere andre leverandører af digitale interaktive tjenester i at søge transaktionsstyrings- eller "merchant acquiring"-tjenester hos andre virksomheder end Midland. Eksklusivaftalerne, der gælder med hensyn til indholdsleverandører og slutbrugere, der benytter BiB's platform eller indgår aftaler om BiB's tjenester, udgør således det nødvendige modstykke til Midlands vilje til på forskud at påtage sig kapitalomkostninger til fordel for driften af joint venture-selskabet. De er således af afgørende betydning for Midlands deltagelse i BiB og kan ikke behandles isoleret fra joint venture-selskabet.

d) Moderselskabernes tilsagn på markeder, der er beslægtet med BiB's marked (§ 17, 19 og 20 i joint venture-aftalen)

(152) Disse bestemmelser er nødvendige for oprettelsen af BiB og for udbredelsen af en ny pakke af tjenester på markedet. BSkyB vil koncentrere sine bestræbelser om udvikling af BiB's tjenester. Disse forpligtelser for BSkyB skal hjælpe BiB til at komme succesfuldt ind på det nye marked. Disse klausuler er nødvendige for og direkte forbundet med driften af joint venture-selskabet.

3. Påvirkning af handelen mellem medlemsstater

(153) En aftale, som kan have en indvirkning, direkte eller indirekte, faktisk eller potentiel, på mønstret for samhandelen mellem medlemsstaterne, opfylder kriteriet vedrørende påvirkning af handelen mellem medlemsstater(158).

(154) BiB's joint venture-aftale begrænser det område, inden for hvilket parterne til at begynde med leverer digitale interaktive tv-tjenester, til Det Forenede Kongerige, Isle of Man og Kanaløerne. Det er imidlertid teknisk muligt at levere tjenesten i andre europæiske lande, selv om det vil være nødvendigt med disse tekniske ændringer som følge af fortsatte valutaforskelle. Parterne har anført, at vanskelighederne ved at levere tjenesten i andre lande sandsynligvis vil blive reduceret i fremtiden(159).

(155) BSkyB's analoge betalings-tv-tjeneste er i øjeblikket tilgængelig via både satellit og kabel i Irland. Det er sandsynligt, at dets digitale tjeneste vil blive tilgængelig dér i nærmeste fremtid, i det mindste via satellit. Eftersom der ikke er nogen sproglige barrierer, eftersom BSkyB er til stede, og eftersom visse detailhandlere er til stede i både Det Forenede Kongerige og Irland, kan det ikke udelukkes, at BiB's tjeneste, eller en lokal udgave heraf, vil blive gjort tilgængelig i Irland. Hvis BSkyB kommer ind på betalings-tv-markederne i andre medlemsstater, kan BiB's geografiske aktivitetsområde på tilsvarende vis blive udvidet derefter.

(156) Selv om dette ikke er tilfældet, påvirker aftalen imidlertid konkurrencestrukturen for levering af digitale interaktive tv-tjenester i hele Det Forenede Kongerige(160). Som følge af denne transaktion vanskeliggøres adgangen til det relevante marked i Det Forenede Kongerige for andre eventuelle konkurrenter fra EF. Det sidste gælder ligeledes forbuddet mod BiB's moderselskaber i konkurrenceklausulen mod at eje mere end 20 % i et konkurrerende selskab. Potentielle nye konkurrenter på markedet for digitale interaktive tv-tjenester i Det Forenede Kongerige kan ikke fæste lid til investeringer foretaget af BiB's moderselskaber. Ved at være den første på markedet med væsentlige fordele er det endelig sandsynligt, at BiB vil skaffe visse tjenester fra andre ikke-britiske indholdsleverandører(161). Handelsstrømmen vil således blive påvirket.

(157) På grundlag af betragtning 153-156 er det sandsynligt, at aftalerne vil påvirke handelen mellem medlemsstater.

C. ARTIKEL 81, STK. 3

(158) De anmeldte aftaler opfylder kriterierne for en fritagelse efter EF-traktatens artikel 81, stk. 3, af følgende grunde:

1. Forbedring af fordelingen af varerne og fremme af den tekniske og økonomiske udvikling

(159) I forbindelse med udviklingen af joint venture-selskabet BiB har parterne klaret de nuværende teknologiske begrænsninger inden for både satellitbaseret tv-teknologi og kundeadgangsinfrastruktur inden for smalbåndstelekommunikation. Førstnævnte er i øjeblikket kun i stand til envejskommunikation og vil ikke alene kunne levere interaktive tjenester af den type, der planlægges af BiB. Selv om sidstnævnte kan klare den tovejskommunikation, der er forbundet med telefoni, egner den sig ikke i øjeblikket til tjenester, som forudsætter en større båndbredde. Tilsammen bliver de imidlertid i stand til at gøre en ny form for tjeneste, som endnu ikke er tilbudt, tilgængelig for det store flertal af forbrugere i Det Forenede Kongerige. Detailsælgere af varer og tjenester får også en ny afsætningsmulighed for deres produkter. Oprettelsen af joint venture-selskabet bidrager derfor til at forbedre fordelingen af varerne og til at fremme den tekniske og økonomiske udvikling(162).

(160) De forbedringer, der opnås som et resultat af denne operation, ville ikke materialisere sig uden forbuddet i konkurrenceklausulen mod at besidde mere end 20 % i et konkurrerende selskab. Denne bestemmelse udelukker det økonomiske incitament for parterne til at overføre nogen som helst ideer eller strategier, som er udviklet af BiB, til en konkurrent. Sådanne ideer og strategier er af enorm værdi inden for en industri, der er ny og udvikler sig hurtigt, såsom markedet for digitale interaktive tv-tjenester, for eksempel det rette øjeblik for at starte tjenesten og modaliteterne i forbindelse med at trænge ind på markedet; specielle tilbud, prisstruktur, hvorvidt dekodere skal tilbydes gratis til potentielle abonnementer. Disse ideer og strategier, som først er blevet testet i BiB på grundlag af syntesen af de fire moderselskabers bidrag, er ikke omfattet af forbuddet i konkurrenceklausulen mod at overføre den væsentligste del af know-how'en til en konkurrent.

(161) De digitale interaktive tjenester kunne også leveres ved at opgraduere BT's kobbernetværk. Hvis den mellemfristede virkning af BT's deltagelse i joint venture-selskabet skulle være en forringelse af dets økonomiske tilskyndelse til at opgraduere dets kundeadgangsinfrastruktur for smalbåndstelekommunikation, vil det blive nødvendigt at tage Kommissionens positive vurdering af BiB's indvirkning på den tekniske og økonomiske udvikling op til fornyet overvejelse på baggrund af den generelle udvikling på markedet. Som anført i betragtning 86 ejer BT den eneste sådanne landsdækkende infrastruktur og har en meget høj markedsandel af de faste private linjer, der er i brug. Hvis infrastrukturen opgradueres vil den frembyde en alternativ national transmissionsmekanisme for levering af interaktive bredbåndstjenester. Den kunne desuden bære andre tjenester, såsom videotelefoni, bredbånds-Internet-adgang og "video-on-demand". En teleoperatør i Det Forenede Kongerige har allerede opgradueret sit net, og det anvendes til levering af tjenester af BiB-typen. BT gennemfører i øjeblikket forsøg.

(162) Det er for tidligt at vurdere, hvilken virkning BT's deltagelse i BiB får på udviklingen af markedet for kundeadgangsinfrastruktur, og dermed på markedet for tjenester, der benytter denne infrastruktur. Hvis BT's kommercielle interesse i at bevare og opgraduere sit eksisterende net skulle blive mindsket som følge af dets deltagelse i BiB, så vil dette udgøre en væsentlig hindring for den tekniske og økonomiske udvikling. Resultatet vil til dels afhænge af udviklingen i den geografiske dækning af bredbåndskabelinfrastruktur i Det Forenede Kongerige.

2. Fordel for forbrugerne

(163) Indtil for nylig har tjenester svarende til BiB's tjenester kun været tilgængelige via Internettet og med pc'er som skærmterminal. Den stadig begrænsede udbredelse af pc'er i Det Forenede Kongerige har imidlertid forhindret, at sådanne tjenester er nået ud til det brede marked. Næsten alle husholdninger i Det Forenede Kongerige er i besiddelse af et fjernsynsapparat. Anskaffelse af en BiB/BSkyB-dekoder vil give dem adgang til interaktive tjenester via fjernsynsskærme. Indførelsen af en ny tjeneste af denne type er til fordel for forbrugerne.

(164) Forbrugernes fordele ved denne operation ville ikke materialisere sig uden forbuddet i konkurrenceklausulen mod at eje mere end 20 % i et konkurrerende selskab. Denne bestemmelse forhindrer parterne i at overføre ideer og strategier, som er udviklet af BiB i dets nye marked til en konkurrent og sikrer parternes forpligtelser over for BiB og i sidste ende BiB's succes på markedet.

(165) Kommissionen har desuden fastsat som betingelse, at parterne skal levere informationer både til slutbrugerne og til deres agenter i forbindelse med salg af dekodere, samt at slutbrugerne ikke behøver at abonnere på BSkyB's digitale betalings-tv-tjeneste som en forudsætning for at kunne købe en BiB-subsidieret dekoder. Denne betingelse sikrer både, at det oprindelige krav ikke genindføres på et senere tidspunkt, og at slutbrugerne får nøjagtige informationer. Betingelsen sikrer derfor, at forbrugerne får valget mellem enten at erhverve dekoderen med BSkyB's betalings-tv-pakke eller at erhverve den uden at abonnere på BSkyB's betalings-tv-tilbud.

3. Nødvendighed

(166) BT og BSkyB har den nødvendige ekspertise til hver for sig at levere en eller anden form for interaktive tjenester. Ved at samarbejde i BiB er de imidlertid i stand til at levere en bedre tjeneste og til at gøre det hurtigere. Deres deltagelse, sammen med Midland Bank og Matsushita, er således nødvendig for oprettelsen af BiB og for dets endelige etablering på et nyt marked. BT har under sine forsøg med interaktivt tv fået viden og erfaringer med hensyn til udvikling og integrering af interaktive multimedietjenester, som det bidrager med til joint venture-selskabet. Dette kommer oven i dets ekspertise med hensyn til levering af teletjenester, som har været af afgørende betydning for driften af BiB's telekommunikations-"return path" og dets forbindelser med serverne. BSkyB bidrager med sin erfaring inden for design og drift af dekodere samt med sit kendskab til forbrugernes efterspørgsel efter betalings-tv. Midland bidrager med ekspertise inden for "merchant acquiring" og transaktionsstyring samt integration af disse tjenester i BiB-infrastrukturen. Endelig bidrager Panasonic med sin tekniske ekspertise, navnlig inden for design af dekodere.

(167) Forbuddet mod at eje mere end 20 % i et konkurrerende selskab er nødvendigt for denne operation. BiB's succes vil blive bragt i fare, hvis de unikke ideer og strategier, som udvikles af parterne i BiB, blev overført til en konkurrent.

4. Ingen udelukkelse af konkurrencen med hensyn til en væsentlig del af de pågældende produkter

(168) Andre selskaber end BiB, bl.a. de forskellige kabeloperatører, har planer om at lancere digitale interaktive tv-tjenester. BiB-parterne har anslået, at det er nødvendigt med det abonnentgrundlag på mindst 1 million abonnenter for at nå det omfang, der er nødvendigt for at levere digitale interaktive tv-tjenester. Efter konsolideringen i den britiske kabelindustri, når kabelnetværkerne under Cable & Wireless Communications, NTL og Telewest hver især ud til mere end 1 million husstande. NTL har allerede iværksat et kommercielt forsøg(163). Kabeloperatører har en fordel med hensyn til levering af sådanne tjenester, idet deres kabelnet har tovejsmulighed. Dette giver dem mulighed for alene eller i samarbejde med tredjeparter at benytte nettet til interaktive tjenester. Andre selskaber har også planer om at indføre digitale interaktive tv-tjenester, særlig Web TV og Videonet.

(169) Både BSkyB og BT indtager imidlertid meget stærke stillinger i Det Forenede Kongerige på markeder, der støder op til og er nært beslægtede med det, hvor joint venture-selskabet BiB vil være aktivt. Deres stillinger på disse markeder er sikret - i det mindste på mellemlang sigt - gennem tilstedeværelsen af adgangsbarrierer. De besidder derfor begge en grad af markedsstyrke, som er afgørende for den retlige vurdering af virkningen af udelukkelsen af den potentielle konkurrence mellem BT og BSkyB som følge af oprettelsen af joint venture-selskabet BiB.

(170) Kommissionen mente derfor, at kombinationen af BT's, og især BSkyB's, meget store markedsstyrke på markeder beslægtet med det marked, hvor BiB vil være aktivt, såsom kundeadgangsinfrastrukturmarkedet, de tekniske tjenester for betalings-tv og digitale interaktive tjenester, betalings-tv-markedet og markedet for levering i engrosleddet af film og sportskanaler til betalings-tv, risikerede at udelukke en væsentlig del af konkurrencen på markederne for digitale interaktive tv-tjenester(164). Betingelser i denne beslutning skulle sikre, at denne risiko ikke bliver til virkelighed, og specielt, at konkurrencen til BT kommer fra kabelnettene, at tredjeparter sikres tilstrækkelig adgang til BiB's subsidierede dekodere og til BSkyB's film- og sportskanaler, samt at der kan udvikles andre end BiB's dekodere på markedet, således at der fortsat er mulighed for konkurrence med hensyn til digitale interaktive tv-tjenester.

(171) På trods af forbuddet i konkurrenceklausulen, der forhindrer BiB's moderselskaber i at eje mere end 20 % i et konkurrerende selskab, vil der ikke ske en udelukkelse af konkurrencen som følge af dannelsen af BiB. De betingelser, der er pålagt parterne, sikrer, at det relevante marked forbliver åbent, samt at BiB vil møde væsentlig konkurrence. De betingelser, der pålægges parterne, kan sammenfattes som følger.

a) Konkurrence fra kabelnetværk

(172) På markedet for kundeadgangsinfrastruktur og de tilsvarende markeder for telekommunikation og interaktive tjenester, der kan leveres via denne infrastruktur, kommer den vigtigste konkurrence til BT fra de nuværende og potentielle ejere af kabelnettene, som kan konkurrere med BT om levering af teletjenester og med BiB om levering af digitale interaktive tjenester. BT leverer 86 % af de private faste linjer, der er i brug, og er den eneste teleoperatør i Det Forenede Kongerige med et net, der dækker næsten hele landet. Det er derfor vigtigt at sikre og tilskynde til konkurrence fra kabelsegmentet. Hvis BT skulle udvide sine kabelinteresser og samtidig deltage i BiB's drift, ville BT ikke have en tilskyndelse til via sine kabelnet at udvikle digitale interaktive tv-tjenester af den art, der skal leveres af BiB, og det ville ikke have en tilskyndelse til at gøre det lettere for tredjeparter at konkurrere med BiB om levering af disse digitale interaktive tv-tjenester via dets kabelnet. Det er derfor en betingelse for fritagelsen, at BT har accepteret ikke at udvide sine eksisterende kabel-tv-interesser i Det Forenede Kongerige. Kommissionen konstaterer, at det endvidere har accepteret at afhænde sine eksisterende interesser. Dette vil give mulighed for, at konkurrencen om levering af bredbåndskabelinfrastruktur kan udvikle sig uafhængigt af BT i hele Det Forenede Kongerige og opveje de restriktive virkninger af kombinationen af BT og BSkyB i BiB.

b) Tredjeparters adgang til BiB-subsidierede dekodere

(173) BiB skal subsidiere den dekoder, der skal anvendes både til dets egen tjeneste og til BSkyB's digitale betalings-tv-tjeneste. BSkyB og BiB kontrollerer sammen konkurrerende digitale interaktive tv-tjenesters og betalings-tv-operatørers adgang til disse dekodere. BSkyB's kontrol sikres gennem det stilling på markedet for tekniske tjenester, dvs. levering af adgangsstyrings- og adgangskontroltjenester. BiB kontrollerer adgangen ved hjælp af ordningen for dækning af subsidieringsomkostningerne, som kræver, at alle leverandører af krypterede tjenester skal yde et bidrag til dets hidtidige og løbende subsidieringsomkostninger som en del af deres betalinger for adgangsstyring og adgangskontrol.

(174) Tredjeparters adgang til BiB-subsidierede dekodere er vigtig på grund af BSkyB's markedsstilling. BSkyB har en markedsandel på ca. [...](167) % på betalings-tv-markedet. I teorien kunne konkurrenter til BiB og BSkyB, som måtte ønske at levere tjenester ved brug af digital satellit, lancere en konkurrerende dekoder. Kapitalomkostningerne ved at etablere en konkurrerende infrastruktur, kombineret med forbrugernes generelle tilbageholdenhed med hensyn til at anskaffe mere end én dekoder, gør imidlertid dette usandsynligt. Denne konklusion styrkes af BSkyB's kontrol med film og sportsbegivenheder. I praksis er det derfor mere sandsynligt, at de vil søge adgang til BiB's/BSkyB's eksisterende dekoderinfrastruktur(168). Dette har været tilfældet med hensyn til analoge betalings-tv-tjenester i Det Forenede Kongerige. Der er ingen grund til at antage, at det vil være anderledes med hensyn til digitale tjenester, hvor investeringsomkostningerne ved at etablere en dekoderinfrastruktur er endnu større.

(175) Hvis konkurrerende leverandører af digitale interaktive tjenester skulle blive nægtet adgang til BiB-subsidierede dekodere eller skulle få adgang på mindre gunstige vilkår end BiB og/eller BSkyB, så ville en væsentlig del af konkurrencen på markederne i de efterfølgende led blive udelukket.

Retlig udskillelse fra BiB

(176) BiB skal ifølge den ændrede joint venture-aftale(169) etablere retligt adskilte selskaber til at varetage BiB's aktiviteter med hensyn til subsidiering af dekodere og opkrævning af pengebeløb hos tredjeparter, der benytter dekoderne, samt etablering og drift af BiB's interaktive tjenester. Hvert selskab skal have særskilt ledelse, og hvert selskab vil offentliggøre reviderede årsregnskaber. Det er desuden en betingelse for fritagelsen, at revisorerne skal bekræfte, at alle transaktioner mellem de to selskaber er gennemført på "arms' length"-basis i overensstemmelse med principperne i OECD's retningslinjer for interne afregningspriser. Dette skulle sikre gennemsigtighed og ikke-diskriminerende behandling mellem de to transaktioner og forhindre, at subsidieringsordningen benyttes som en kunstig adgangsbarriere på markedet for digitale interaktive tv-tjenester.

Ordning for dækning af subsidieringsomkostninger

(177) Kommissionen har pålagt en betingelse vedrørende ordningen for dækning af subsidieringsomkostningerne, hvorved det tilstræbes at sikre, at den er gennemsigtig og ikke-diskriminerende. Ordningen for dækning af subsidieringsomkostningerne skal også reguleres af de britiske myndigheder i overensstemmelse med direktiv 95/47/EF og nationale foranstaltninger. Kommissionen mener, at det må formodes, at ordningen opfylder betingelsen, når parterne overholder den britiske lovgivning.

(178) Ifølge denne betingelse kan parterne vælge mellem enten at betale et engangsbeløb eller betale løbende bidrag. Subsideringsbidragene vil blive beregnet på grundlag af brugen af dekoderen - dvs. antallet af udstedte adgangskort eller antallet af adgangsverifikationer. For at gøre markedsadgangen lettere sikrer betingelserne, at en mindre operatør ikke kommer til at betale det samme som en større operatør.

(179) BiB Platform Co skal som operativ leverandør af digitale interaktive tjenester bidrage til dækning af subsidieringsomkostningerne på lige fod med konkurrenterne. Disse betalinger kommer til at indgå i selskabets omkostninger, som skal dækkes via dets almindelige indtægter fra leverancer til indholdsleverandører. BSkyB skal også bidrage til dækning af subsidieringsomkostningerne på samme måde som andre betalings-tv-operatører.

Levering af tekniske tjenester til tredjeparter

(180) For det første har Kommissionen sat som betingelse, at BSkyB skal tilbyde at udforme og styre Simulcrypt-aftaler sammen med interesserede parter, såfremt der er tale om passende kommercielle aftaler. Dette skulle sikre, at brugerne af andre adgangsstyringssystemer om ønsket vil være i stand til at henvende sig til kunder, som er i besiddelse af BiB's digitale satellitdekodere.

(181) For det andet har tjenesteleverandører i efterfølgende led, som ønsker at benytte BiB-subsidierede dekodere, og dem, der benytter dekoderne, brug for oplysninger om dekodernes tekniske specifikationer, herunder påtænkte ændringer af specifikationerne. Uden sådanne informationer vil de ikke være i stand til at udvikle deres egne tjenester og fortsat opdatere dem på baggrund af eventuelle ændringer i dekodernes specifikationer. Kommissionen har derfor sat som betingelse, at sådanne informationer skal gives til interesserede parter(170). Det forekommer nu sandsynligt, at BSkyB vil ligge inde med størstedelen af de relevante informationer. Denne situation kan imidlertid ændre sig. For at sikre, at der ikke er noget hul i parternes pligt til at give de relevante informationer til tredjeparter, bør både BSkyB og BiB McCo pålægges betingelser vedrørende levering af informationer.

c) Tredjeparters adgang til BSkyB's